“Қабоҳатнинг қулаши” 2-қисм (Адабий – бадиий нашр) - Favvora | билим чашмасидан отилган фаввора\n2016-04-21 2197 Ko'rilgan Қабоҳатниниг қулаши\n“Қабоҳатнинг қулаши” 2-қисм (Адабий – бадиий нашр)\nРокиъа хонадонига меҳмон бўлиб келганидан уч – тўрт кун ўтгач, Фозилжон жажжи қизалоғини кўтариб, аёли билан Зайнаб хола хонадонига келишди. Аёли ичкари кириб Зайнаб хола ва унинг келини билан кўришиб, сўрашишгач, эри боласи билан келганини Зайнаб холага билдирди. -Ие чақиринг, эмикдош болам Фозилжон келибди –да. Бир пайтлар Абдулбориъ бир ёшли болача эди, Фозилжон туғилиб, онаси қаттиқ бетоб бўлганлиги учун Зайнаб хола эридан изн олиб уни бир ҳафтача эмизган эди. Фозилжон қизчаси билан аёли ортидан Зайнаб хола ўтирган супага яқинлашиб келди. Қизчасини аёлига бериб, қўлини кўксига қўйиб, Зайнаб холага салом берди. -Ассаламу алайкум онажон, тани – жонингиз соғ – саломатми? Янги невара қутлуғ бўлсин! -Ва алайкумус – салом Фозилжон болам, сенга ҳам янги меҳмончанг муборак бўлсин!\n-Исм қўйдингми, қизалоғимга – дея онасининг қўлидан Зайнаб хола қизчани ўзига олди. Гўдакни юз – кўзидан ўпди. – Худди неварагинам Рокиъанинг ўзи-я.\n-Сажида деб исм қўйдик, - деди ийманибгина Фозилжоннинг аёли.\n-Ўғлингиз Абдулбориъ қўйиб берди, онажон – қўшилди Фозилжон.\n-Аллоҳга шукрлар бўлсин, ажойиб исм бўлибди, - дея қўлини дуога очди Зайнаб хола. Куёв-қайлиқ ҳам фарзанди ҳаққига қилинаётган дуога қўшилишди.\nШу тариқа яқин кунлар эътибори билан туғилган Рокиъа ва Сажида бир қишлоқдан, тоғли иқлимнинг ажойиб ҳавосидан нафас олиб, улғая бошлашди. Ақлини танишгандан бошлаб бирга ўйнашади. Зайнаб холанинг қучоғида ўтириб, овқатланишади. Туш пайти Зайнаб холанинг хужрачасида мириқиб ухлашади. Жажжи ва ширин тилчалари билан Зайнаб хола талқин этган калималарни жўр бўлиб такрорлашади.\nКунлар шу зайлда ўтиб борарди. Сажиданинг уйидагилари қизчаларининг Зайнаб холаникида юриб – туришидан эмас, балки у ерда еб – ичаётганидан ва уларни машаққатга солиб қўймаяптимикан деган хавотирларга тушишар эди. Бунга жавобан Зайнаб хола:\n-Ҳеч хавотир олманглар! Ризқ –Роббимиз Аллоҳдандир. Сажида неварам Рокиъа каби кўзимнинг қувончи бўлиб қолди. Икковиси ҳам бир – биридан ажрагиси йўқ. Иложи бўлса, баъзида бир бизникида тунаб қолса ҳам яхши бўларди.\nБу сўзларни эшитган Рокиъа билан Сажиданинг қувончига қувонч қўшилди.Бир – бирларини бағрига босиб, яна ҳам кўпроқ кўришадиган бўлишганига жуда – жуда хурсанд бўлишди.\nЗайнаб хола невараси Рокиъага қўшиб Сажидани ҳам бирга олиб ётадиган бўлди. Бир қанча ойлар ўтиб, қаҳратонли қиш кунлариниг бирида Зайнаб хола одатига биноан кечанинг учдан бир қисми қолганда уйғонди. Ҳассасига таяниб турмоқчи бўлган эди, Рокиъа уйғониб кетди ва момосига ёрдамлашиб, таҳорат қилдирди. Момоси жойнамозга жойлашиб намоз ўқишни бошлаганда, Рокиъа ҳам таҳорат қилиб, унинг ёнига келиб турди.\nНамозини тугатган Зайнаб хола:\n-Ёш болачалар уйқусини бузмай ухлаб, дам олсалар ҳам бўлаверади – ку, қизим – деди.\nИкковининг гаплашиб турганида кўзини очган Сажида биринчи ҳайронлик билан боқиб турди. Сўнг, момо ва унинг неварасидан ўпкалаган бўлиб деди:\n-Нега мени уйғотмай, ўзларингиз туриб олдинглар?\n-Дугонанг Рокиъа ҳам ўзи турди, мен намоз ўқиётганимда ёнимга келиб қўшилди. Сизлар бемалол ухлайверсаларингиз ҳам бўларди, жажжи қизалоқчаларим. Ҳозир намоз ёшига ҳам тўлмагансизлар.\n-Момо, бизни ахир оталаримиз тоатда маҳкам бўлсин деб, ўшанга муносиб исм қўйишган – ку. Сиз ибодат қилсангиз, нега биз ухлаб ётишимиз керак, - катталарга хос сўзлади беш ёшлардан ўтаётган Рокиъа.\n-Ҳа тўғри, Рокиъа айтгандек биз нега сиз қилаётган ишдан четда қолишимиз керак, - ўрнидан туриб, кўзини ишқаётган Сажида. – Бизни авайламай ҳар қандай яхши иш бўлса ундайверинг, моможон!\n-Айланиб кетай, жажжи муслимачаларим, Аллоҳ сизларни хақ ичида жам қилгурлар! Бу тоат нафл ибодат, қизчаларим. Яъни, инсон ўз инон – ихтиёри билан ўқувчи намоздир. Сизларни ҳоҳишларингиз туришни истаса бемалол, ёнимдан жой олаверинглар!\nСажида суюниб таҳорат олди ва дугонаси ёнига келиб турди. Шу кундан эътиборан дугоналар Зайнаб холанинг барча юмушларида ҳамроҳ бўлганларидек, ибодат этаётган қоронғу тун чоғида ҳам унга қўшилиб тоат этишни бошладилар. Зайнаб хола бу икки мурғак қалбнинг кўксига ҳидоятдек улуғ неъматни ато этиб, тоатларга чанқоқ одамдек талпинадиган қилиб қўйган Аллоҳга хамду – санолар айтарди.\nЧунки, бу оламда йўқми, икки оёғини ҳам қабр тортиб қолган кекса – қарияларки, ҳали – ҳануз бошлари сажда не эканлигини билмайди. Бу дунёда йўқми, солих инсонларнинг жигарпораси бўла туриб, охиратдан кўра бир сиқим дунё илинжида хору – зор бўлаётганлар. Мана шуларни ўйлаб, Зайнаб хола ҳали бу оламни тарк этмасданоқ ўзи ўйламаган бу жажжи “мухлиса”чаларни берилганига суюнар эди.\nРокиъа ва Сажиданинг ўсмирлик кезлари ҳам жонажон Зайнаб момоларининг бағрида кечди. Улар барча хулқларда момоларидан эслатмалар олиб, хулқланиб тоатларида билмаган нарсаларини сўраб, китоб мутолааси орқали ўрганиб борсалар – да, ички кечинма, ботиний туйғуларда момоларидек бўла олишга қизиқишар ва ўшандай бўлишга интилишар эди.\nЗайнаб хола дунё матоҳларига қизлик кезларида, ҳатто келинлик сарпосига ўраладиган паллаларда ҳам ҳавасманд аёллардан эмасди. Дунё нарсаси эвазига таажжубланишни, фахрланишни ва мақтанишни мутлоқо ёқтирмас эди. Отаси кўп – кўп кўйлаклар сотиб олиб берганда ҳам дугоналарига ҳадя қилиб, ёки қийналган хонадон беваларига инфоқ қилиб юборар эди. Турмуш қурганидан то кексайган палласигача бу одатига содиқ қолди.\nБундай сахийликларидан яна бирига гувоҳ бўлишган икки дугона момоларини сўроққа тутишди:\n-Момо сиз нега кийимларингизнинг кўпини бериб юборасиз, ахир дадамлар бошқа кимсалар сизни яхши кўриб, сизга тортиқ қилишса нега бировларга инъом қиласиз?\n-Охиратга захира қиламанда, охиратга захира! Мен – ку баъзи либосларни кияман, баъзиларини пуллаб керакли ашёлар сотиб оламан. Ҳеч саҳийликда Оиша онамиз розияллоҳу анҳодек бўла олмаганимдан кўп афсусдаман.\n-Оиша онамиз сахийликларини албатта биламиз, сизни кўп таъсирлантирган амали қайси момо?\n-“Бир куни сахобалардан бири жуда кўп маблағни Оиша онамиз ҳузурига жўнатган экан. Ўша бойликни Оиша онамиз ҳамма – ҳаммасини бечора – муҳтожларга тақсимлаб бериптилар. Ўша куни рўза тутган эканлар. Ифторликка яқин жорияси “Онажон таомга гўштимиз йўқ – ку”, депти. Шунда онамиз: “Аввалроқ, маблағ ҳузуримизда бор эканлигида гўшт йўқлигини эслатмапсан – да”, деган эканлар”. – Зайнаб хола камзулининг чўнтагидан рўмолчасини олиб, кўзларини артди. Чуқур хўрсинди. Икки дугона момоларининг ички туйғуларига берилиб, тўлиб – тўлиб йиғлагиси келаётган юзига тикилишиб, ўзларининг ҳам қалбларида яхшилик узра аллақандай кечинмалар айланаётганини сезиб туришарди.\n-Бечора Оиша онамиз, - сўзини давом этказа бошлади Зайнаб хола, - Маблағ уйига келганда, бошқаларни ўзидан – да кўп ўйлагани учун ўзларининг уйида нима бор, нима йўқ эканлигига эътибор қаратмаган эканлар. Шунинг учун жорияси ифторга тайёргарлик қилмоқчи бўлиб, гўшт йўқлигини айтганидагина эсларига келган экан.\nЗайнаб хола рўмолчасини икки кўзига тақаганича бирпас туриб қолди. Рўмолчанинг пастки қисми унинг кўз ёш қатралари таъсиридан нам бўлганлиги билина бошлади.\n-Ана сахийлик , ана ҳиммат! Қани менчи уйимдан, ундаги ҳолатлардан Оиша онамиздек бехабарманми?! Аввал ўзимга қарайманми ёки ўзга муҳтожларгами?! Эй Аллоҳим нечун бу оламни қалбимда яхши кўриш камаймайди – а, ўткинчи матоҳларга суқланиш қачон кўтарилади бу бағримдан?!\nЗайнаб момо бировлар олдида йиғлашни мутлоқо хуш кўрмас эди. Уйни ичкаридан беркитиб олиб, ҳўнг – ҳўнг йиғларди кечалари. Дугоналар бундан хабардор бўлишга уриниб, ниҳоят билишни уддалашган ва ўзларига ҳам ўшандай йиғи қатралари келишини орзу этишарди. Мана энди ўзини тута олмай, улар олдида йиғлаб юборган Зайнаб холанинг ҳолатини ва гапларининг гувоҳи бўлиб ўтиришган Рокиъа ва Сажида ҳам йиғи тўфонига ғарқ бўлишди.\nЗайнаб холанинг маънавий озуқаланиши каби ҳиссиётларга кўника бошлаган дугоналар момоларидан ажралгилари келмасди. Аммо бу оламнинг ўзи, унда истиқомат қилаётган барча жонзотлар мангу эмасдир. Зайнаб холанинг вафоти барчадан кўра Рокиъа ва Сажидага қаттиқ таъсир қилди. Ўн беш ёшни қаршилашга тараддудланаётган бу икки қизалоқ Зайнаб холадан жуда кўп ахлоқ, самарали илм ва маънавий озуқа олишга улгурган эдилар.\nУлар Зайнаб холанинг кулбасида бирга яшашда давом этишди. Саҳар тонг ибодатларини ўтагач, ҳовли жойни йиғиштиришиб, сигирларни соғишади. Ўзларига ажратилган ишларни қойилмақом қилиб бажариб, китоб ва зарур ашёларини қўлтиқлашиб тоғ ёнбағрига чопишади. Мусаффо табиат қўйнида, соя – салқинли арчалар соясида чиройли тиловат билан Қуръон ўқишади. Бири ўқиётганда иккинчиси китобга қараб бир – бирининг қандай ўқиётганлигини текшириш билан бирга, уни мароқ билан тинглашади.\nБир куни ўша одатларига биноан тиловат билан машғул бўлиб ўтирган эдилар. Олисдан машиналарнинг товуши кела бошлади. Борган сайин машиналар товуши яқинлаша бошлаб, қизларнинг товушларини эшитдирмайдиган даражага етди...


Ҳарбий айғоқчилик сирлари « Ўзбекистон Халқ Ҳаракати\nЎрта асрлар ҳарбий айғоқчилик жадал ривожланган даврга айланди. Хуфёна маълумотларга эга бўлиб, “фаол тадбирлар” олиб борган ўша замон саркардалари жуда катта куч-қудрат ва илғор ҳарбий техника соҳиби бўлган душман устидан ҳам осонгина ғалабага эришганлар. Тарихий адабиётларда Чингизхон аскарларини ўта ёввойи, ваҳший истилочилар сифатида тасвирлашади. Улар камчиликни ташкил этишига қарамай, ўз йўлида учраган ҳар қандай тўсиқни, қишлоқ ва шаҳарлар кулини кўкка совуриб кетаверган. Чингизхон лашкарлари ана шу жиҳати билан ҳам кўп сонли рақибларининг кўнглига ғулғула солиб, уларни даҳшатга туширган.\nБу нарса, унинг армиясида айғоқчилик (разведка) хизматининг яхши йўлга қўйилгани эди. У душман томоннинг ҳарбий имкониятларини, сиёсий вазиятини яхши билмай туриб, уларга қарши қўшин тортиб бормасди. Шунингучун ҳам Чингизхон ўз салтанатида расмий равишда “туршу-улч”—айғоқчилик мансабини жорий этган. Шунингдек, у душман томон айғоқчиларини кузатиш хизматини ҳам ташкил қилган ва уларга Мўғуллар қўл остидаги ерларда қўлга тушган бундай кишиларни қаттиқ қийнаш ҳуқуқини берган.\n“Махсус хизмат”нинг бундай муҳим аҳамиятини, Чингизхоннинг энг яхши айғоқчиларидан бири бўлмиш хоразмлик бой савдогар Маҳмуд Ялавоч мисолида яққол кўриш мумкин. Чингизхон унинг айғоқчилик хизматлари, яъни у келтирган аниқ маълумотларга таяниб 1220-1221 йилларда Хоразм давлатини босиб олишга муваффақ бўлди.\nМўғул истилосига қадар Хоразм жуда катта улкан қудратга эга мустақил давлат эди. Қарийб йигирма йил давомида (1200-1220) ўзига хос йирик салтанатни Хоразмшоҳ Муҳаммад Алоуддин бошқарди, давлат ҳудудини мунтазам равишда кенгайтириб борди. Қўлга киритилган аллақайси ғалабасидан кейин унинг номи расмий ҳужжатларда “Искандари-дуюм”—”иккинчи Искандар” (Александр Македонский) деб қайд этила бошланди. Хоразм давлати ҳудуди кўпмиллатли эди. Шаҳар ва қишлоқлари обод бўлиб, улар атрофи мустаҳкам деворлар билан ўраб олинганди. Давлатнинг салкам ярим миллион қўшинли армияси ва Жалолиддин (шоҳнинг хушламаган ўғли), Темур Малик (Ҳўжанд ҳокими) каби тажрибали саркардалари бор эди. Аслида, Чингизхон аввалига Хоразм давлати билан урушмоқчи бўлмаган. Ҳеч бўлмаганда, бу ишни у бирмунча кечроқ амалга оширмоқчи бўлган. У ҳатто ўз элчилари орқали Муҳаммад Алоуддин Ғарбнинг енгилмас ҳукмдори сифатида тан олишни билдиради. Ўзини эса Шарқнинг буюк хоқони деб айтади.\nКунларнинг бирида Хитойдан Мўғулистон орқали Ўтрорга 500 туядан иборат карвон келади. Савдогарлар жуда ноёб моллар келтиришади. Тилла буюмлар, ёқут ва олмос, нафис Хитой чинни буюмлари, ҳарир ипак матолар шулар жумласидандир. Улар бу молларни нисбатан анча арзон баҳоларда сотиб, бошқа тижоратчиларнинг харидорларини ўзларига жалб этиб олишади. Бундан кўзланган мақсад кейинчалик ҳам доимий мижозга эга бўлиш эди. Шунингдек, бу савдогар ва сарбонлар тижорат ишларига мутлақо алоқаси бўлмаган маҳаллий аҳоли вакиллари билан шаҳар мудофаасига жалб қилинган қўшин микдори, истеҳком деворлари тузилиши каби масалалар хусусида суҳбатлар қуришарди…\nЎз-ўзидан маълумки, Чингизхон қўл остидаги кишиларга нисбатан ўтказилган бундай зулмга шунчаки кўз юмиб кетавермасди, албатта. Бунинг устига, у ўзининг кўпсонли айғоқчилари орқали Хоразм “иши” хусусида батафсил маълумотларга эга бўлибгина қолмай, мамлакатдаги мавжуд тартиб-қоидалар, қўшиннинг ҳарбий ҳолати, сиёсий вазият тўғрисида ҳам тўлиқ тасаввур ҳосил қилиб улгурганди. Ман-манлик ва кибр дардига мубтало бўлган Муҳаммад Хоразмшоҳ эса мўғуллар борасида ҳеч қандай маълумотга эга эмасди. У йўл-йўлакай эшитган хабарларига таяниб, бу саҳройилар ҳарбий санъатни унчалик яхши билмайди, деб ўйларди. Шарқона қилиб айтадиган бўлсак, Хоразмшоҳ “Ўзингни эр билсанг, ўзгани шер бил», деган халқ нақлини бутунлай унутди. Унинг феъл-атворидаги бундай салбий хусусият ўз бошига чексиз кулфатлар келтирди. Ўзини Худонинг ердаги сояси деб юрган шоҳ саройи мўғуллар томонидан шармандаларча енгилди.\nИстеҳком қалъаларига ўрганмаган мўғуллар уларни ёриб ўтолмай, овора бўлгач, яна чўлга қайтиб кетади, деб ўйлаб катта хатога йўл қўйди. Таассуфки мўғуллар ортга қайтмади. Улар ўз гумашталари воситасида душман томоннинг ички вазияти тўғрисида мунтазам равишда тезкор маълумотлар олиб туришарди. Бу эса ўз навбатида кенг кўламда жанг олиб бориш имконини яратди. Қайси шаҳарга қай томондан ҳужум қилишни белгилаб олиш, дастлаб қаерга тошотар қуроллар, девор йиқитувчи қурилмалар етказиш кераклигини аниқ-лашда асқотарди. Айғоқчилар келтирган ҳуфёна маълумотларга таяниб иш кўрган мўғуллар кўпгина жойларда осонгина ғалабага эришарди. Хоразм аскарлари орасида эса бундай тезкор иш юритувчи “маҳфий хизмат» деярли йўлга қўйилмаганди.\nАлалоқибат енгилмас ҳисобланган Хоразм салтанати босқинчилар ҳужумидан кейин бир йил ўтиб ер билан яксон бўлди, инқирозга юз тутди. Кўплаб обод шаҳарлар вайрон қилинди, айримлар ер юзидан мутлақо супуриб ташланди. Аҳоли қул қилинди, кўпчилиги қириб ташланди. Миллионлаб кишилар устидан ҳукмронлик қилган Муҳаммад Алоуддин Хоразмшоҳ Каспий денгизининг Обескун номли мўъжазгина оролчасида яккаланиб қолди ва ўз жонига қасд қилди. Айни шу дамда у атиги бир неча малайлари билан қолганди, холос.


Абдураҳим Пўлат: Толиб ака, юз йил яшанг, юз йил ўрганинг! - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n17:07 - Абдураҳим Пўлат: Толиб ака, юз йил яшанг, юз йил ўрганинг!\nТолиб ака, хафа бўлманг, ўша мақолда айтилганидек, ҳамма каби, Сиз ҳам баъзи нарсаларни ўрганишни давом эттиришингиз керак. Бундан бир неча йил аввал “Эзгулик”нинг лидери, ўзбекнинг тархига афсонавий қаҳраман сифатида кирадиган Васила Иноятни, ҳеч қандай факт ва аргументсиз, МХХнинг агенти деб айблаганингизда, Сизни Оллоҳ ақлдан оздирганини ёзгандим.\nАслида, ўйламасдан гапириб юбориш одатингиз аввалдан бор эди. Мана бу гап 90-чи йилларнинг охирида бўлган. Ўшанда “Ҳаракат” журналини Туркияда нашр этиб, Москва орқали Тошкентга олиб борардик. Телефонда тез-тез гаплашиб турадиган кунларимиз эди. Бир кун шундай дедингиз: “Васила Москвадан журналларни тўғри МХХга обориб бермоқда. Берилган пулни олиш ва Сизни алдаш учунгина, 20 донасини мухолифатчилар ичида тарқатади”. Бу гап оғзингиздан чиқар-чиқмас, ёқангизга ёпиштирдим: “Бўлмаса бўндай қилайлик, журнални олиб келиш учун берилаётган пулни Сизга берамиз, Сиз журналнинг 25 нусҳасини Ўзбекистонга олиб келсангиз бўлди”. Жавобингиз - “Мен бундай ишни қилолмайман” бўлди. “Демак, - дедим мен, - МХХнинг ёрдамида журналнинг 20 донасини тарқатиш билан шуғулланаверамиз”.\nМуносабатларимиз ўшанда дўстона ва самимий бўлгани учун бу ўта кинояли гапимни яна чуқурлаштириб ўтирмадим. Ўша пайтлардаги ўйламасдан гапиришларингиз амалдаги ишларимизни оёғига болта урмаслигининг бирдан бир сабаби - ҳар бир қамдамингизни ўзим бошқарганимдир. Мантиқсиз фикрлашларингиз кўпайиб, ишларга зарар беришга бошланиши билан, Сизни фаолиятдан четлаштирдик, “Эзгулик”ни туздик. Ишларимиз давом этмоқда, Сиз бир кун юбкали остап-бендерлар – опа-сингил Ҳидоятовалар, бир кун иштондаги Осап Бендер – Санжар Умаров, бир кун миллат хоини Салой Мадамин ва чала мулла Обидхон Қорилар билан кунингизни бекорга ўтказиб юрибсиз.\nЮраверинг, аммо ўша ўрисларнинг машҳур мақоли айтганидек, юз йил яшанг, юз йил ўрганинг, тўғрироғи, қўпол бўлса ҳам айтаман, каллани ишлатишни ўрганинг. Акс ҳолда, мен устингиздан кулаберишимни қўйиб туринг, ростдан ҳам циркдаги мавсхарабозга айланасиз, ёки айланиб бўлдингиз. Собиқ сафдошимиз шундай ҳолга келишини истамайман.\nКуни кеча “Ҳаракат”нинг Тошкентдаги мухбири Абдураҳмон “Толиб аканинг қуйидаги гапларидан куласизми, йиғлайсизми?” деган илова билан қаттадир чиқарган мақолангиздан мен ҳаққимда ёзилган битта жумлани скайп орқали юборди:\n“ҲУКУМАТ кимни ёмонласа (Абдували қори Мирзаев, Обидхон қори Назаров, Муҳаммад Солиҳ, Ёдгор Обид ва б.) ўшаларни ёмонлайди, кимни эъзозласа (Абдурашид Дўстум, Маҳмуд Худойбердиев ва б.) ўшаларни кўкларга кўтаради – ҲУКУМАТ учун бундан-да ёқимли нарса борми?”\nҲеч нарсани ўйламайдиган одамларга гапларинингз тўғридек бўлиб кўриниш мумкин. Ўйлайдиганларчи?\nМенга қўшилиб, Сиз ҳам ўйлаб кўринг. Салой Мадамин митинглариимзни “кўча чангитиш” деб баҳолаб, ҳамтовоқлари билан “Бирлик”ни парчалаганда, айниқса, Сиз, Дамин ака Нарзуқул, адвокатимиз Миролим Одил, буюк Ойбекнинг ўғли Бек Тошмуҳаммад, журналист Абдурашид Шариф, оддий бирликчилар Михаил Ардзинов, Альберт Мусинлар Муҳаммад Солиҳ ҳақида гапирганда, унинг исми олдига “сволочь” эпитетини қўшиб гапирардинглар. Мен уни сотқин ва ишлатилиб ташлаб юбориладиган презерватив дегандим. Айнан шу сабабдан, "Бирлик"нинг ташаббуси билан Демократик Форум тузилаётганда, биноси ва мажлислар зали бор бўлган ташкилот сифатида унинг йиғилишини ўтказишни бўйнига олган "Эрк" партияси раҳбарлари бу йиғилишга мени, Сизни, Дамин ака, Миролим ва укам Абдуманнобни киритмасликларини эълон қилиб, Форум ғоясини ўлдирган эдилар.\nЎша пайтда ҳукумат Салой Мадамин ва унинг ҳамкорларини “конструктив мухолифат” деб мақтаса, Ислом Карим уни парламентдаги “ягона дўстим” деб эълон қилган эди. Энди нима ўзгарди? Менинг позициям ўша-ўша, аммо ҳукумат ўзгарди. Демак, ҳукумат ва Ислом Каримнинг ўзи менинг позициямга ўтишди, ўша рус мақоли бўйича ўрганишмоқда, калла ишлатишмоқда.\nСизчи? Сиз Ислом Карим нима деса унинг тескарисини қиласиз. Аввал ҳукумат Салойни мақтаганда, Сиз уни "сволочь" деярдингиз, энди ҳукумат "сволочь" демоқда, Сиз мақтамоқчисиз. Бундай қилиш учун калла керакмас-ку, фақат ҳукуматнинг оғзига қараб туриш керак, холос, Толиб ака!! Маслаҳат бермоқчиман, ҳали ҳам кеч эмас, калла ишлатишга ўрганинг. Акс ҳолда, ҳукумат Алишер Навоийини улуғлаяпти деб, бобокалонимизни ҳам МХХчига чиқариб қўясиз.\nЯна бир илтимос, Абдували қори Мирзаев, Обидхон қори Назаров, Муҳаммад Солиҳ кабиларни кўп тилга олаверманг. Улар Ислом Карим тарафидан бир марта ишлатиб, кейин улоқтирилган одамлар, тарихда шундай қоладилар. Яна 200 та Сиз каби ўйламасдан гапираверадиган одам ҳам ҳеч нарсани ўзгартиролмайди. Ёдгор Обид кимга айланганини аниқ фактлар билан кўрсатиб берганман, у ҳақда энди гапириб ўтришнинг ҳам кераги йўқ.\nМен ҳеч бир ерда Абдурашид Дўстум ва Маҳмуд Худойбердиевни кўкларга кўтармадим, аммо ҳукумат қўллаб-қувватлаётгани учунгина уларни лойга чаплашга уруниш аҳмоқлик ва ўзбек миллатига нисбатан хоинликдир. Сиз ҳам шундайлар қаторига кириб бормоқдасиз. Бир нарса аниқ – ўзбек миллати бу икки кишининг кимлигини ўрганиши керак.\nТолиб ака, мен ахлатхона деб баҳолаган сайтларда умр ўтказишни тўхтатинг. Биздан ўрганинг, миллат учун бирон нарсалар қилишга ҳаракат қилинг. Ўзбек халқи қорамолдек жим турган бир пайтда Тошкентда Қирғизистон элчихонаси олдида пикет қилган бирликчи-эзгуликчилар олдида тиз чўкинг.


Меҳнат — ягона йўл шу! – Yoshlar ovozi\nМеҳнат — ягона йўл шу!\n02.04.2018 Yoshlar ovozi\t0 Comments\nФарзанднинг дунёга келиши ҳар бир оила учун қувонч. Оқ ювиб, оқ тараганингиз жамиятга нафи тегиб, раҳмат келтирадиган инсон бўлиб етишса-ку, ҳаётда армоним йўқ деяверинг.\nҚорақалпоғистоннинг Тахиатош шаҳрида туғилиб вояга етган Шаҳодат Жуллибоевага бугун жуда кўп тенгдошлари ҳавас билан қарайди. Нукус давлат педагогика институтининг 2-босқич талабаси жорий йилда Зулфия номидаги Давлат мукофотига сазовор бўлди. Ҳарқалай бу йигирма ёшли ўзбек қизи ҳаётидаги ягона ютуқ эмас.\nШаҳодат болаликдан спортга ҳавас қўйган. Эркин курашни танлади — тўққиз ёшида, ўзи, мустақил. Аввалига, ота-онаси бу қизиқиши кўпга бормай сўнса керак, деб ўйлади. Ҳар ҳолда, қиз бола бўлса… Бироқ қаҳрамонимиз танлаган йўлидан қайтмади. Охиригача борди, курашди ва енгди — ҳаётда ҳам, гиламда ҳам.\n7-синфдан Шаҳодат Нукус олимпия захиралари коллежида таҳсил ола бошлади. Бўлғуси чемпионнинг суяги худди шу масканда қотган. Дили-нияти пок, мақсади аниқ одам ҳар қандай шароитда ҳам ишончни оқлашга қодир. Бундайлар Ватаннинг юзини ерга қаратиб қўймайди. Шаҳодатнинг шаҳду шижоати, меҳнатсеварлиги, собитқадамлиги унга муваффақият пиллапоясидан илгарилашда ёрдам берди. Ниҳоят, 2014 йилда ёш спортчи Ўзбекистон чемпиони бўлди. Жорий йилда ҳам мазкур натижани такрорлаб, Ўзбекистон спорт курашлари ассоциацияси томонидан аёллар ўртасида “Йилнинг энг яхши спортчиси” дея эътироф этилди.\nШаҳодат Жуллибоева миллий терма жамоамиз сафида кўплаб халқаро мусобақаларда ҳам муносиб иштирок этмоқда.\n— Ҳаракат бўлмаса, орзу ушалмайди, — дейди суҳбатдошимиз. — Бунга ўзимнинг ҳаётим мисол. Машҳур спортчиларга бир умр ҳавас қилиб юриш мумкин. Аммо улардек бўла олиш учун қаттиқ меҳнат қилишинг зарур. Ягона йўли шу! Ҳозир энг бахтли инсонлардан бириман. Чунки Ватаним байроғини жаҳон ареналари узра кўтара олдим. Ҳали мақсадларим бисёр. Асосийси, уларни рўёбга чиқариш учун куч-иродам етарли. Улкан орзуларим мени ортга чекинмасликка, ҳамиша илғор бўлишга ундамоқда. Зулфия номидаги Давлат мукофотига сазовор бўлгач, ғайратимга янада ғайрат қўшилди.\nОрамизда ўзига ишонган, бор кучини юрт равнақи учун сафарбар этишга тайёр ёшларнинг борлиги кишини беҳад қувонтиради. Улар, сўзсиз, давлатнинг бойлиги. Ва бу авлод қандай улуғвор ишларга қодирлигини ҳали кўп бора исбот этажак.\n← Психолог маслаҳати\nСерқирра ва тинмас →\nGoogle haqida siz bilmagan qiziqarli faktlar (69 306)\nPullar haqida qiziqarli 7 fakt (64 075)\nИшлайдиган онанинг 4 афзаллиги (12 577)\nИмтиёзли кредит ҳақида 7 маълумот (5 823)\nСамода янги йил арчаси (4 173)


Дунёдаги ажойиб ва антиқа қонунлар - 21 Февраля 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Dushanba, 25.10.2021, 07:09\nГлавная » 2013 » Fevral » 21 » Дунёдаги ажойиб ва антиқа қонунлар\nДунёдаги ажойиб ва антиқа қонунлар\nСақичга қарши қонун\nСингапурда сақич учун қамоққа олиниш мумкин. 1992 йилда сақич чайнаш таъқиқланиши бўйича қонун қабул қилинган. Фақатгина чекувчилар учун махсус сақичлар шифокорнинг дори рўйхати орқали дорихонадан сотиб олиниши мумкин.\nШаҳарда вафот этиш мумкин эмас.\nНорвегия давлатига қарашли Лонгйирбюен шаҳарчасида вафот этиш тақиқланади. Бу ер доимий музлик ҳудуд бўлгани учун қабристон бундан 70 йил олдин ёпилган эди. Шунинг учун бу ердаги аҳволи оғирлашган беморлар зудлик билан бошқа жойга олиб кетилади.\nМева ейиш таъқиқланган\nБруней, Индонезия ва Малайзиядаги аҳолининг кўпчилиги дуриан деган мевани хуш кўришади. Таъми ёнғоқли олхўрини эслатади. Улардаги қонун бўйича ушбу мевани жамоатчилик жойида — автобус, метро, меҳмонхона, аэропорт каби жойларда истеъмол қилиш тақиқланади. Чунки дуриан ўзидан жуда ёмон ҳид таратади.\nТекинга тушлик қилиш\nДаниядаги ресторанларда тушлик пайтида ўзингизни қулай ва бемалол ҳис этмаган бўлсангиз пул тўламасликка ҳаққингиз бор.\nЯпонияда семириш қонунан тақиқланади. Бошқа давлатларга нисбатан семириш айнан бу ерда беш фоизга кам ҳисобланади. Ҳаттоки 2009 йилда Япония қонунчилигида эркаклар ва аёлларнинг қанча миқдоргача семириши тўғрисида қонун ҳам қабул қилинди.\nСент –Луисда кўчада ўтирган ҳолда пиво ичиш, Чикагода эса шаҳарнинг истаган жойида спиртли ичимлик ичиш мумкин эмас. Топика шаҳрида винони чой чашкасида бериш тақиқланади. Кливлендда вискини бутилкадан ҳўплаб ичиш фақат бир киши учун деб белгиланган. Канадада пиво ичиладиган жойда сув ичиш мумкин эмас деган қонун бор.\nКатегория: Qiziqarli malumotlar | Просмотров: 720 | | Рейтинг: 5.0/2


Ўзбекистон Республикаси Президентига мурожаат – ekolog\nЭкология соҳаси ўзининг эгасини топадими?\nСизнинг охирги 5 йил давомида олиб бораётган ишларингиз экология соҳасини ривожлантириш бўйича таҳсинга сазовор. Ўзбекистонда маиший чиқиндини олдини олиш соҳаси жадал ривожланди. Бунга бир мисол чиқиндини олдини олиш қамрови 5 % дан 90 % гача ташкил қилмоқда.\nБугунги кунда табиатимизга бефарқ бўлмаган, инсонларни қийнаб келаётган кўпгина муаммоларга эътибор қаратилди. Аммо ўзингиз таъкидлаганингиздек, экологик муаммоларнинг олдини олиш борасида ҳали ҳал қилинмаган жуда кўп масалалар мавжуд. Шу билан бирга бугунги кунда cув, ерости бойликлари, атмосфера ҳавоси, саноат чиқиндилари, муҳофаза этиладиган табиий ҳудудларга ҳам эътиборингизни қаратмоқчимиз.\nМутахассисларнинг фикрича, республикамиз аҳолисининг оқова сув хизматлари билан таъминланганлик даражаси 16 %нигина ташкил этади;\nаксарият оқова сув тозалаш иншоатлари меъёрлардан ортиқ ифлосланган оқова сувлар ташлашади;\nсаноат корхоналарида локал тозалаш иншоатларидан фойдаланиши самарадорлиги ўртача 60% ташкил қилади;\nатроф-муҳитга юқори ва ўрта таъсир кўрсатувчи\nI ва II тоифали йирик саноат корхоналари оқова сув тозалаш иншоатларида очиқ ҳавзаларга ташлашлари натижасида канал, дареларнинг суви ифлосланиб, ҳайвонот ва ўсимлик дунёсига жиддир зарар етказилмоқда (Зарафшон дарёсига Навоийазот корхонасидан заҳарли чиқиндиларнинг ташланиши, Наманган вилояти Норин дарёси Уйчи каналига оқова сувларнинг тўкилиши натижасида юзага келган экологик ҳалокатлар);\n”Хавфсиз дарё” ДУКга Республика бўйича дарё сойлар ўзанларини тозалаш, қирғоқларни мутаҳкамлаш бўйича 521 та давлат хулосалари берилган ҳамда шартларнинг бажарилиши бўйича доимий мониторинг маълумотлари мавжуд эмаслиги;\nтабиий бойликларини, жумладан табиий ландшафтлар, ўсимлик ва ҳайвонот дунёсининг, айниқса ноёб ўсимлик ва ҳайвон турларининг табиий ҳолда сақлаб қолиниши бўйича муаммолар;\nРеспублика бўйича жами бузилган ерлар майдони қайта тиклаш механизимининг йуқлиги;\nсаноат чиқиндиларнинг аниқ миқдори ва статистик маълумотлар йўқлиги;\nэкологик экспертиза органлари томонидан бирон бир ижобий натижаларга эриша олмаётганлиги;\nатмосфера ҳавосининг ифлосланиш даражаси Тошкент ва бошқа шаҳарларда бир неча баробар ортганлиги;\nҚўриқхоналар, Миллий табиат боғлари, Биосфера резерватларида алоҳида ягона тизим мавжуд эмаслиги. Чунки муҳофаза этиладиган табиий ҳудудлар 4 та ташкилот, яъни Экология ва атроф-муҳитни муҳофаза қилиш давлат қўмитаси, Ўрмон хўжалиги давлат қўмитаси, Геология ва минерал ресурслар давлат қўмитаси ҳамда Ўзбекистон Темир йўлари АЖ тасарруфидадир. Муҳофаза этиладиган табиий ҳудудларнинг турли ташкилотлар тасарруфида бўлиши ундаги ўсимлик ва ҳайвонот дунёсини асрашда очиқлик ва шаффофликнинг йўқолишига, қўриқхона, миллий боғларнинг ҳайвонот ва ўсимлик дунёсига жиддий зарар етказилишига сабаб бўлмоқда.\nМуҳофаза этиладиган табиий ҳудудларни бошқариш бўйича жаҳон тажрибасини ўрганиш натижаси шуни кўрсатдики, аксарият ривожланган давлатларда Қўриқхоналар, Миллий табиат боғлари, Биосфера резерватлари, табиий питомниклар фаолиятининг бошқаруви Ҳукумат тизимидаги департамент кўринишида ташкил қилинган экан.\nШундан келиб чиқиб, Ўзбекистон Респуликасидаги барча Қўриқхоналар, Миллий табиат боғлари, Биосфера резерватлари бошқаруви алоҳида ягона тизим асосида Вазирлар Маҳкамаси тизимида Департамент шаклида ташкил қилинса, мақсадга мувофиқ бўлар эди.\nЮқорида келтирилган муаммоларнинг аксарияти Экология ва атроф муҳитни муҳофаза қилиш давлат қўмитасини кўп йиллар давомида соҳани чуқур биладиган, экология мутахассислари бошқармаганлигида ҳамдир. 2021 йил август ойидан буён раҳбарсиз фаолият юритаётган Қўмитага бу сафар айнан соҳа вакили тайинланар ва юқорида тилга олинган муаммоларга жиддий эътибор қаратилар, деган умидамиз.\nҲурмат билан @ekologuz телеграм канали жамоаси.


05 август 2020, Тошкент вақти: 12:48\nЛондонда вирус юқтириб олган бош вазир Борис Жонсон (суратда) тиббий текширувдан ўтиш учун шифохонада тунади.\nЕвропанинг вирус энг кўп тарқалган мамлакатларидаги вазият бир оз ўнгланаётганининг аломатлари кўринаётган бир пайтда америкаликлар олдида энг оғир ҳафта тургани айтилди, Британия бош вазири эса шифохонага ётқизилди.\nАҚШ соғлиқни сақлаш вазири эпидемиянинг жорий ҳафтадаги эҳтимол тутилаётган оқибатларини 11 сентябрь ёки Пёрл-Ҳарбор фожиага билан тенглаштирди. Япония бўлғуси фавқулодда ҳолат ва 1 триллион долларлик иқтисодий кўмак чораларини эълон қилди.\nЕвропада "қурама" манзара вужудга келди. COVID-19 вируси тарқаб кетиши оқибатида хароб бўлаёзган Австрия ва Италия сингари мамлакатлар ҳукуматлари инфекция юқтираётганлар сони камаяётгани ортидан изоляция чекловларини енгиллаштириш ҳақида бош қотира бошлади.\nВирус тарқалишидан энг кўп зарар кўрган мамлакатлардан бири Испания сўнгги 4 кунда қаторасига ўлганлар сони камаяётганини, лекин барибир бир кунда 637 та ўлим ҳолати қайд этилганини маълум қилди. Франция эса иқтисодий зарар Иккинчи жаҳон урушидан бери энг оғир бўлишини айтмоқда.\nЛондонда вирус юқтириб олган бош вазир Борис Жонсон тиббий текширувдан ўтиш учун шифохонада тунаган бўлса, қиролича Елизавета II 68 йиллик ҳукмронлиги мобайнида камдан-кам ҳолатларда бўлгани каби Британия аҳолисини “бирдам ва қатъий бўлиб қолиш”га чақирди.\nЯнги коронавирус дунёнинг деярли барча кунжакларига кириб борди ҳамда инсониятнинг деярли ярмини уйларига қамаб қўйди ва миллиардлаб кишиларнинг ҳаётини остин-устун қилиб юборди, 70 мингдан ортиқ кишининг ёстиғини қуритди.\n− Бу, очиғини айтганда, аксарият америкаликларнинг ҳаётида энг оғир ва қайғули ҳафта бўлади, − деди АҚШ соғлиқни сақлаш вазири Жероме Адамс Fox News телеканалига. – Агар олди олинмаса, Пёрл Ҳарбор ёки 11 сентябрь фожиасига айланиб кетиши мумкин.\nЯпония бош вазири Синдзо Абэ мамлакат шифохоналарида “танг вазият” вужудга келганини, сешанба куни фавқулодда ҳолат эълон қилинишини айтди.\nБироқ Европанинг айрим жойларида дам олиш кунларидан сўнг вазият ўнгланишига умид пайдо бўлди. Италияда сўнгги икки ҳафтада, Францияда эса бир ҳафтада энг паст ўлим ҳолатлари қайд этилди. Испанияда ҳам вазият барқарорлаша бошлади.\nАммо Қўшма Штатларда ўлганлар сони 10 минг кишига етди, ҳокимият ҳали энг оғир кунлар олдинда эканидан огоҳлантирди. Вирус энг кўп тарқалган Нью-Йорк штатида ўлганлар сони 4159 кишига етди.\nВатикандаги кимсасиз авлиё Пётр майдонида 1,2 миллиард католикларнинг пешвоси Рим папаси Франциск одамларни пандемия вақтида жасорат кўрсатишга чақирди.\nИкки марта коронавирус сабаб тиббий текширувдан ўтган кекса понтифик Пасхадан бир ҳафта олдинги Пальма якшанбаси диний маросимини ўтказди ва у ТВда жонли тарзда олиб кўрсатилди.\nБаъзи дин пешволари Пальма якшанбасини ғайриоддий тарзда нишонлади, масалан Панама архиепископи Хосе Доминго Уллоа анъанавий ибодатни вертолётда ўтириб бажарди.\nЖаҳон иқтисодиёти турғунлашиб қолгани оқибатида қашшоқлик даражаси ортиб кетиши башорат қилинмоқда. Иқтисодиётни қўллаб-қувватлаш учун мисли кўрилмаган дастурлар ишга туширилаётганига қарамай, миллионлаб иш ўринлари қисқариб кетади.\nИқтисодиёти ҳам вирус, ҳам АҚШнинг жазоловчи санкцияларидан зарар кўраётган Эрон коронавирус юқтираётганлар сони бешинчи кун қаторасига пасайиб бораётгани ортидан хавф нисбатан кам бўлган иқтисодий фаолият турларини тикламоқчи.\nАйрим қашшоқ мамлакатлар тирикчиликни барбод қилаётган комендантлик соатларига қарши чиқмоқда.\nЛекин дунёнинг турли бурчакларида баъзи кишилар коронавирус пандемияси сабаб сиқилиб қолганларнинг руҳини кўтариш учун ибрат кўрсатмоқда. Баъзи ошпазлар касалларни даволаётган шифокорларга ўз ҳисобидан таомлар пишириб бермоқда.\nЯна бир мисол. Италия жанубидаги Неапол шаҳрида яшовчи бир кўча рассоми уйининг балконидан “бирдамлик озиқ-овқат савати”ни пастга тушириб, “Имконингиз бўлса, унга бирор нарса солинг. Бўлмаса, бирор нарса олинг”, дея жар солди.\nОрадан икки соат ўтиб, сават озиқ-овқатга тўлиб кетди.


Хорижда ишлаб чиқарилган пишлоқ, колбаса ва музқаймоқ арзонлашади - Zamin.uz\n19:44 / 03.07.2018\nХорижда ишлаб чиқарилган пишлоқ, колбаса ва музқаймоқ арзонлашади\nЎзбекистон ҳудудига олиб кириладиган, хорижда ишлаб чиқарилган колбаса ва музқаймоқдан олинадиган бож тўловлари пасайтирилди. Шунингдек, музлатилган гўшт ва кўплаб чорва ҳайвонлари турларига бож тўлови жорий қилинмаган. Бу ҳақда Ўзбекистон Республикаси Президенти Шавкат Мирзиёев 29 июнь куни имзолаган ҳужжатда шундай дейилади.\nУнга кўра, йирик шохдор чорва ҳайвонлари, қўй ва эчки, музлатилган гўштларни Ўзбекистон ҳудудига олиб киришда бож тўлови ундирилмайди. Шунингдек, музқаймоқдан 15 фоиз миқдорда, пишлоқ ва колбасадан эса 10 фоиз миқдорда бож олиниши белгиланди.\nМаълумот учун, бунга қадар, хорижда ишлаб чиқарилган музқаймоқни Ўзбекистонга олиб келишда 30 фоиз, пишлоқ ва колбасадан эса 20 фоиз миқдорда бож олинганди. «Замин» янгиликларини «Вконтакти»да кузатиб боринг\nҚайси касалликлар коронавирусда ўлим хавфини оширади?\n21-03-2020, 15:03, Жамият\n2-03-2020, 10:18, Жамият\nҚозоғистондан қорамол олиб чиқишнинг тақиқлангани Ўзбекистондаги гўшт нархига ҳозирча таъсир кўрсатмади\n22-02-2020, 07:31, Жамият\n4-12-2016, 15:36, Жамият\n18-02-2015, 19:43, Жамият


Ижтимоий тармоқларда ўқитувчилардан бири дарсликларнинг тез-тез янгиланаётгани ҳақида шундай ёзади: «Тарих, адабиёт каби ижтимоий йўналишлардаги дарсликлар қайтадан яратилди. Тўғри, шундай бўлиши ҳам керак эди. Лекин математика, физика каби аниқ фанлар бўйича дарсликлар ўнлаб йиллар давомида синовдан ўтган ва мукаммаллашганди, бу фанларни қайта ўзгартиришга ҳожат бормиди? Қуйи синфлардан бири учун яратилган янги математика фани дарслигининг синовида қатнашдим. Бу дарсликда ҳеч қандай янгилик йўқ, фақат юқори синф дарсликларидан мавзулар киритилиб, китоб қайтага мураккаблашган, чалкашган, соддалик ва изчиллик йўқолган эди, холос. Ўқувчиларим уни ўзлаштиришга қийналишди, аксарияти ўзлаштира олмади ҳам...»\nҚайта-қайта янгиланаётган бу дарсликлар таълим сифатига таъсир қилмайдими? Олий таълим муассасаларига кириш имтиҳонларида тақдим этиладиган тестлар ва уларнинг жавобларидаги чалкашликларни келтириб чиқармайдими? Ҳар йили дарсликлар янгиланяпти деб, Давлат тест маркази тест саволларини бир бошдан ўзгартирмаса керак... Бу каби сабаблар абитуриентнинг имкониятларини чеклаши ҳам мумкин.\nБаъзи бир ижодкорларнинг таржимаи ҳоли кейинги синф дарсликларида такрор келган ҳолатларни ҳам учратиш мумкин. Аслида эса ижодкор тўғрисидаги маълумотлар қўшимчалар билан бойитилгани маъқул...\nАммо фанда, илмда бир тўхтамга келиш пайти келмадими? Яна қачонгача синов дарсликлар тартиб берилаверади? Ахир, ҳар икки ёки тўрт йилда китоблар янгиланаверса, бунга миллионлаб маблағ сарфланади. Яна айни шу йиллар оралиғида муаллифлар ўртасида танловлар эълон қилиниб, миллонлаб пуллар уларни рағбатлантириш учун ажратилади...


Пасткаш эркаклари бор ҳуқуқни ҳимоя қилувчилар ишлаётган жамиятнинг борлиги уятли – Кушербоев | Qalampir.uz\nПасткаш эркаклари бор ҳуқуқни ҳимоя қилувчилар ишлаётган жамиятнинг борлиги уятли – Кушербоев\nЖамият\t19 Ноябрь 14:25 16790\nХабарингиз бор, бугунги кунда видеоси тарқалган халқ депутатлари Ўртачирчиқ туман кенгаши депутати Феруза Бабашева атрофидаги воқеалар диққат марказида бўлиб турибди. Олий Мажлис Қонунчилик палатаси депутати Расул Кушербоев Феруза Бабашеванинг видеоси тарқалишига муносабат билдирди.\n“Ўрта Чирчиқ тумани Кенгаши депутати билан содир бўлаётган воқеалар афсуски бизда ҳали ҳам одамларни обрўсизлантириш йўлида ҳар қандай пасткаш ва ноқонуний усулдан фойдаланиш мумкинлигини кўрсатмоқда.\nЁмони шуки, бу қонун билан ҳимояланган шахсий ҳаёт дахлсизлиги тушунчасини амалда “0” қилишга уриниш бўлаётганини англатади. Ва афсуски, бу Президент Шавкат Мирзиёев бошчилигида янги Ўзбекистонда “Инсон қадри учун” деган шиорга мос олиб борилаётган ислоҳотларга нисбатан тамомила зид ҳаракатдир”, дейди Кушербоев.\nПарламент депутати ким ва нима бўлишидан қатъий назар одамни синдиришда бундай усул қўллаш керакмаслигини таъкидлаган.\n“Шу ўринда жамият ва яқинлари олдида депутат қанчалик маънан жавоб бераётган бўлса, шахсий ҳаёт дахсизлигини бузган шахслар ҳам қонун олдида шунчалик жавоб беришлари шарт.\nСўнгсўз шуки, пасткаш эркаклари бор ҳуқуқни ҳимоя қилувчилар ишлаётган жамиятнинг борлиги уятли. Эркакларни уятга қўйманг “фаришта эркаклар!”, дея сўзини якунлаган Кушербоев.\nЭслатиб ўтамиз, жорий йилнинг 16 ноябрь куни ижтимоий тармоқларда депутат Феруза Бабашева ва номаълум эркакнинг номақбул вазиятдаги видеоси тарқалди. Жамоатчилик шахсий ҳаёт дахлсизлигини бузувчи видеолар тарқатилишини депутат аёлнинг шаъни ва обрўсига путур етказиш учун уюштирилганини айтиб, бу ишни қоралади.\nТошкент вилояти ИИББ ҳолатга муносабат билдириб, ҳолат “Хавфсиз тун” тадбири доирасида аниқланган ишратхонада тасвирга олинганини маълум қилди. Шунингдек, рейд вақтида олинган тасвирларни тарқатганларни аниқлаш ишлар бошланганини билдирди.\nКеча, 18 ноябрь куни халқ депутатлари Ўртачирчиқ туман кенгаши одоб комиссиясининг Феруза Бабашева иши кўрилиши керак бўлган мажлиси қолдирилди.\n03 Декабрь 14:30 57861\n03 Декабрь 15:41 41923\n03 Декабрь 20:24 36683\n03 Декабрь 17:49 30740\n04 Декабрь 11:13 24891


ЎзА - Сайёр қабул – фуқаролар муаммоларини ҳал этишнинг мақбул йўли\n17.02.2018 10:00 Чоп этиш версияси\nТошкентдаги "Ўзэкспомарказ" кўргазмалар мажмуида Ўзбекистон Республикаси Президентининг Тошкент шаҳридаги Халқ қабулхонаси, Тошкент шаҳар ва пойтахт туманлари ҳокимлари, бошқа мутасадди ташкилотлар раҳбарларининг сайёр қабули ўтказилди.\nТошкент шаҳар ҳокими Р.Усмонов жисмоний ва юридик шахслар мурожаатлари билан ишлаш тизими янгиликлари ҳақида гапирди. Таъкидландики, Президентимиз Шавкат Мирзиёев ташаббуси билан халқни эшитиш, аҳолининг талаб ва истакларини рўёбга чиқариш давлат сиёсатининг устувор йўналишига айланди. Пировардида аҳолини йиллар давомида қийнаб келаётган муаммолар ўз ечимини топмоқда. Одамларнинг хоҳиш-истаклари рўёбга чиқмоқда.\nСайёр қабулда маълум қилинишича, 2017 йилда Президент Виртуал ва Халқ қабулхоналарига пойтахт аҳолисидан келиб тушган 294 мингдан ортиқ ариза ва шикоят кўриб чиқилган. Ўрта ҳисобда уларнинг ҳар 3 тасидан 2 таси ижобий ҳал этилган. Бу мурожаатларнинг асосий қисми уй-жой, ер майдонлари ажратиш, суд-ҳуқуқ, моддий ёрдам кўрсатиш, иш билан таъминлаш каби масалаларга дахлдор.\nЎтган давр мобайнида Ўзбекистон Республикаси Президентининг Тошкент шаҳри ва туманларидаги Халқ қабулхоналари ташаббуси билан давлат идоралари раҳбарларининг 1 мингдан зиёд қабули ташкил этилди. Уларда 6 мингдан ортиқ фуқаро иштироки таъминланди.\nБугунги сайёр қабулда Тошкент шаҳар ҳокими қабулига кириш истагида бўлган 150 фуқаро иштирок этди. Уларнинг мурожаатлари, масалаларини кўриб чиқиш ва ҳал этиш учун пойтахтдаги 63 ташкилотдан масъул ходимлар, туман ҳокимлари ва туманлардаги Халқ қабулхонаси мутасаддилари жалб этилди.\nСайёр қабулга келган фуқаролар дастлаб туман ҳокимлари, масаласига кўра тегишли ташкилотлар масъул ходимларига мурожаат қилди. Мурожаат туман ва тегишли ташкилот миқёсида ҳал этилмаган ҳолатда бу масалани шаҳар ҳокими ўз ваколати доирасида кўриб чиқди.\nУчтепа туманидаги Кўксарой маҳалласидан бир гуруҳ отахонлар уйларига ичимлик суви етиб бормагани ва канализация тизимига уланмагани ҳақида мурожаат билан келишган экан. Сайёр қабулда улар Тошкент шаҳар ҳокими билан шу масалада суҳбатлашди.\n– Маҳалламизга 2012 йилда 20 дан зиёд янги оила кўчиб келди. Ана шу хонадонлар ҳозиргача ичимлик суви билан таъминланмаган, – дейди "Кўксарой" маҳалла фуқаролар йиғини раиси Рўзибой Муталов. – Бугун шаҳар ҳокимига мавжуд муаммоларни айтдик. Бу оилаларни ичимлик суви билан таъминлаш бўйича тегишли ташкилотлар мутасаддиларига топшириқ берилди. Канализация тизимига улаш масаласи эса кейинроқ ҳал этиладиган бўлди.\nСайёр қабулда ҳеч бир мурожаат эътиборсиз қолмади. Фуқароларни қийнаб келаётган масалалар баённомага киритилиб, бажарилиш муддатлари белгиланди.


Москвада меҳнат муҳожирларига ёрдам бериш бўйича бепул юридик марказ кунига камида 250 та қўнғироқни қабул қилмоқда (видео)\nРоссия Мигрантлар Федерацияси Москвада телефон орқали бепул юридик маслаҳат марказини ишга туширди. У виза, ҳужжатлар билан боғлиқ муаммоларга дуч келган ва адвокатга тўлаш учун пуллари бўлмаган меҳнат муҳожирларига мўлжалланган.\nБир йилдан камроқ вақт ичида Колл-марказ асосан Марказий Осиё мамлакатларидан келган ўн мингдан зиёд муҳожирлар билан маслаҳатлашишга муваффақ бўлди. Айниқса, коронавирус эпидемияси пайтида ёрдамга муҳтож бўлганлар жуда кўп.\nДавронбек Ботиров — Москвада яшовчи мигрант ва бепул юридик алоқа марказининг одатий мижозларидан бири. Яқинда Россия пойтахтидаги туман судларидан бири маъмурий ҳуқуқбузарлик учун айбланган одамни депортация қилишга қарор қилди. Шунингдек, Ботировга Россияга кириш 3 йил муддатга тақиқланган. Одатда, бундай ҳолларда муҳожирлар ўз ватанига жўнаб кетишади ва уч йил қайтиб келиш имкониятини кутишади. Аммо йигит таслим бўлмади ва апелляция судида туман судининг қарори ноқонуний қабул қилинганлигини ва шу сабабли уни депортация қилиш ноқонуний эканлигини исботлай олди.\nАммо биринчи инстанция судининг уни депортация қилиш тўғрисидаги қарори бекор қилинганидан сўнг, муҳожир бошқа бир қатор муаммоларга дуч келди.\n«Уч ойдан бери мен ФМС бўлимига кира олмаяпман. Карантин туфайли махсус буюртма бор, дейишади, шунинг учун мен бу ерга мурожаат қилдим. Менда ҳамма нарса бор, ҳамма нарса ҳужжатларга мувофиқ, резолюция, ҳаммаси бор», — дейди у. Натижада, у ёрдам марказига мурожаат қилди.\nБотировнинг муаммосини ҳал қилиш учун ҳужжатларнинг нусхалари кераклиги сабаб Давронбекдан офисга келишни илтимос қилдилар. Адвокатларнинг бепул хизмат кўрсатиши ҳақиқатан ҳам катта ёрдам беради, дея таъкидлайди Давронбек: «Ахир Россиядаги мигрантлар патент тўлашлари ва квартира ижарага олишлари керак, юридик хизматлар учун ҳақ тўлаш эса кўпчилик учун оғир юк».\n“Бизнинг Колл-марказимиз ҳар куни кўп сонли қўнғироқларни қабул қилади. Кунига 250 дан кам эмас. Саволлар, албатта, хар ҳил, мавзулар ҳам жуда хилма-хилдир, патентлардан тортиб, уларни қандай бериш, миграция регистрини қандай рўйхатдан ўтказиш тўғрисида. Визалар билан саволлар, қонунийлаштириш масалалари тез-тез сўралади“, — дейди Колл-марказнинг миграция масалалари бўйича мутахассиси Солиҳа Аҳмедова.\nМарказ Москвада жойлашган, аммо унинг рақамига қўнғироқлар бутун Россиядан қабул қилинади. Лойиҳа президент гранти ҳисобидан молиялаштирилади, дейди Россия мигрантлар федерацияси раҳбари Вадим Коженов. Унинг фикрига кўра, лойиҳа ўзини тўлиқ оқлайди ва кенгайтириш ниятида.\n«Бизга оддийгина телефон орқали қўнғироқ қилган чет элликлар томонидан жуда кўп сўровлар келиб тушди. Бир пайтлар офис телефони шу қадар ҳаддан ташқари юкланганки, аниқ бўлиб қолди: биз алоҳида алоқа маркази, ишонч телефонини яратишимиз керак», дейди Коженов. Бизга одамлар хат ёзадилар, тўғридан-тўғри инстаграмга, ижтимоий тармоқларда ҳам ёзадилар. Биз лойиҳани Россияда яшовчи чет эл фуқароларидан ёрдам сўраш учун жуда кенг имконият деб айта оламиз.“\n1 ноябрдан бошлаб лойиҳа 14 ойга кенгайтирилди ва узайтирилди, янги ходимлар ишга қабул қилинди. Шахсий қабул ҳам эндиликда ҳар куни ўтказилади — илгари мигрантлар ҳафтасига атиги икки марта қабул қилинарди.


Қирғизистон: Ўмурбек Текебаев тез кунларда мамлакатда сиёсий вазиятнинг мураккаблашувини башорат қилмоқда - Фарғона.Ру ахборот агентлиги\n20.02.2008 15:35 msk\nҚирғизистонлик таниқли сиёсатчи, обрўли “Ата Мекен” партиясининг етакчиси, Жўғўрқу Кенешнинг собиқ депутати ва собиқ раиси Ўмурбек Текебаев Бишкекнинг “Репортер” газетасига интервьюда АҚШга бўлиб ўтган сафари ва расмий парламентга муқобил равишда тузилган жамоатчилик парламентнинг истиқболлари ҳақида сўзлаб берди.\nУ АҚШда “Ата Мекен” партияси ваколатхоналарининг тузилиши хорижда юрган қирғизистонликлар учун “республикада содир бўлаётган сиёсий жараёнларда иштирок этишга” имконият беришини маълум қилди. “Партиямиз Социалистик Интернационалда аъзо бўлиш учун ариза берди. Партиялараро характердаги тадбирларда иштирок этиш учун Европадаги ваколатхонамиз ҳаммасидан яхши тўғри келади деб ўйлаймиз”,  деди собиқ депутат.\nРасмий мулозилар билан, хусусан АҚШ давлат котибининг Жанубий ва Марказий Осиё бўйича ёрдамчиси Ричард Баучер билан учрашув давомида Текебаевга кўра, “Қирғизистонда демократик иқлимнинг ёмонлашуви шамойили қайд этилган. Ўтган сайловларга нисбатан Давлат департаментининг позицияси салбий. Қирғизистонда демократиянинг ривожланиши устида ишлаётган Американинг етакчи институтлари сайлов натижалари қалбакилаштирилган, дея янада қатъийроқ баҳоладилар”,  дея маълум қилди собиқ депутат.\nЖамоатчилик парламенти борасидаги саволларга жавоб бера туриб Ў.Текебаев ушбу институт “сиёсий партиялар томонидан у ёки бу долзарб масалаларни муҳокама қилиш учун” сиёсий саҳнага айланади, дея билдирди Текебаев.\nУ “иқтисодиётнинг муҳим секторларини хусусийлаштириш каби радикал ҳодисалар яқинлашаётгани важидан” мухолифат яқин кунларда коалиция тузиши мумкинлигини қайд этиб ўтди. “Бунинг оқибатида мамлакатда сиёсий ва ижтимоий вазиятнинг мураккаблашуви кутилмоқда”,  дейди Теккебаев .\nМухолифат 2008 йилнинг октябрида Бишкек шаҳар Кенешига (кенгаш) сайловларда иштирок этмоқчи. “Агар биз ғалаба қозонсак, фуқароларимизга биргаликда кучли эканлигимизни ва ҳокимият томонидан содир этилаётган бедодликлар ва қонунбузарликларга қарши тура олишимизни кўрсата оламиз. Яъни, биз одамларга қонуний йўл билан бирор нарсани бўлса ҳам ўзгартириш мумкинлигини кўрсатиб қўйишимиз мумкин. Эҳтимол бунгача биз қандайдир мухолифат бирлашмасини туза оламиз. Бирор нарсани ўзгартириш учун биз бефарқ бўлмаслигимиз лозим”,  дея якунлади Текебаев.\nЎ.Текебаев интервьюсининг тўлиқ матни билан 22 февраль куни чиқадиган Бишкекнинг янги, «Репортер» газетасининг тўртинчи сонида танишиш мумкин.


ҒОЛИБЛАР АНИҚЛАНДИ — Пахтакор29\n✅Андижон вилояти туризм ва спорт бош бошқармаси, Андижон вилояти ҳаваскор ва профессионал муай-тай ассотсацияси, Избоскан туман ҳокимлиги ҳамкорлигида 30-июнь «Ёшлар куни» муносабати билан 27 июнь куни Избоскан туман «Динамо» ўйингоҳида спортнинг Муай-тай тури бўйича Ўзбекистон очиқ чемпионати бўлиб ўтди. Мусобақада Наманган, Фарғона ва Андижон вилоятларидан жами 20 нафар профессионал спортчилар иштирок этдилар.\nУшбу мусобақа якунларига кўра:\n30 кг вазн тоифасида:\n🥇1-ўрин Набиев Ҳумоюн (Избоскан тумани) Ёшлар ўртасида Ўзбекистон чемпиони, спорт усталигига номзод;\n🥈2-ўрин Эсонов Умиджон (Қорасув шаҳри) Ёшлар ўртасида Ўзбекистон чемпиони, спорт усталигига номзод;\n38 кг вазн тоифасида:\n🥇1-ўрин Абдураҳимов Шерозий (Избоскан тумани) Ёшлар ўртасида Ўзбекистон чемпиони, Жахон чемпионати финалчиси;\n🥈2-ўрин Баҳодиров омад (Фарғона вилояти) Ёшлар ўртасида Ўзбекистон чемпиони, спорт усталигига номзод;\n45 кг вазн тоифасида:\n🥇1-ўрин Умаров Дилёр (Қўрғонтепа тумани) Ёшлар ўртасида Ўзбекистон чемпиони, спорт усталигига номзод;\n🥈2-ўрин Тўхтасинов Одил (Избоскан тумани) Ёшлар ўртасида Ўзбекистон чемпиони, спорт усталигига номзод;\n48 кг вазн тоифасида:\n🥇1-ўрин Комилжонов Шавкатбек (Улуғнор тумани) Ёшлар ўртасида Ўзбекистон чемпиони, спорт усталигига номзод;\n🥈2-ўрин Зокиров Зоид (Шаҳрихон тумани) Ёшлар ўртасида Ўзбекистон чемпиони, спорт усталигига номзод;\n51 кг вазн тоифасида:\n🥇1-ўрин Асқаров Искандар (Балиқчи тумани) Ёшлар ўртасида Ўзбекистон чемпиони, спорт усталигига номзод;\n🥈2-ўрин Раҳмонов Абдуҳалил (Наманган вилояти) Ёшлар ўртасида Ўзбекистон чемпиони, спорт усталигига номзод;\n54 кг вазн тоифасида:\n🥇1-ўрин Юлдашев Ҳумоюн (Наманган вилояти) Ёшлар ўртасида Ўзбекистон чемпиони, Жахон чемпионати финалчиси, спорт усталигига номзод;\n🥈2-ўрин Холматов Шерзод (Улуғнор тумани) Ёшлар ўртасида Ўзбекистон чемпиони, Жахон чемпионати финалчиси, спорт усталигига номзод;\n🥇1-ўрин Эргашев Аброр (Жалақудуқ тумани) Ёшлар ўртасида Ўзбекистон чемпиони, спорт усталигига номзод;\n🥈2-ўрин Абдупаттаев Иззатилло (Улуғнор тумани) Ёшлар ўртасида Ўзбекистон чемпиони, спорт усталигига номзод;\n63 кг вазн тоифасида:\n🥇1-ўрин Ўринбоев Фаррух (Хонобод шаҳри) Ёшлар ўртасида Ўзбекистон чемпиони, спорт усталигига номзод;\n🥈2-ўрин Абдураҳмонов Дилшодбек (Избоскан тумани) Ёшлар ўртасида Ўзбекистон чемпиони, спорт усталигига номзод;\n67 кг вазн тоифасида:\n🥇1-ўрин Абдуллаев Аброр (Хонобод шаҳри) Ўсмирлар ўртасида Ўзбекистон чампионати финалчиси, спорт усталигига номзод;\n🥈2-ўрин Омонжонов Насибжон (Избоскан тумани) Ёшлар ўртасида Ўзбекистон чемпиони, спорт усталигига номзод;\n71 кг вазн тоифасида:\n🥇1-ўрин Ўсаров Яҳё (Избоскан тумани) Ёшлар ўртасида Ўзбекистон чемпиони, спорт усталигига номзод;\n🥈2-ўрин Мўминжонов Ислом (наманган вилояти) Ёшлар ўртасида Ўзбекистон чемпиони, спорт усталигига номзодлар ғолибликни қўлга киритдилар.\nБарча спортчилар Избоскан тумани ҳокими Серобидин Исмоиловнинг диплом, фахрий ёрлиқ, ташаккурнома ва эсдалик совғалари билан тақдирландилар.\nЎхшаш хабарлар Спорт саҳифасидаги мақолалар »


Жойларда ҳалигача тендер танловлари ўтказмасдан, лойиҳа-смета ҳужжатларисиз қурилишлар қилинмоқда – молия вазири\nМолия вазири Тимур Ишметовнинг айтишича, президент қарори билан молиялаштириш манбаси аниқ бўлмаган объектларда лойиҳа-смета ҳужжатларисиз ёки тендер танловлари ўтказмасдан қурилиш ишларини бошлаш тақиқланган бўлса-да, жойларда қонунбузарликлар давом этмоқда. У бу ҳақда Олий Мажлис Қонунчилик палатасида давлат бюджети ва давлат мақсадли жамғармалари бюджетларининг 2019 йилдаги ижроси тўғрисидаги ҳисобот муҳокамаси чоғида маълум қилди.\n“2020 йилнинг ўзида 2 та қарор қабул қилинган. Масалан, январь ойида қурилишда айнан мана шу масаланинг олдини олиш бўйича президент қарори қабул қилинган. Унда аниқ-равшан белгиланганки, бундан буёғига молиялаштириш манбаси аниқ бўлмаган объектларда ёки тендер танловлари ўтказмасдан қурилиш ишларини бошлаш, лойиҳа-смета ҳужжатларисиз қурилишни молиялаштириш тақиқланган. Қурилиш соҳасидаги аксарият камчиликларни қарайдиган бўлсак, айнан мана шу белгиланган меъёрларнинг бузилиши оқибатида келиб чиқаётган камчиликлар ҳисобланади.\nАксарият ҳолатларда ҳали тендер, лойиҳа-смета ҳужжатлари у ёқда турсин, молиявий манбаси аниқ бўлмай туриб қурилиш ишлари бошлаб юборилмоқда. Маҳаллий ҳокимликлар тизимида ҳам шу аҳвол. Битта мисол келтираман, яқинда президентимиз ташрифи муносабати билан Андижонга борганимизда битта туман ҳокими бизга мурожаат қилиб, бошлаб қўйилган қурилишнинг пулини тўлай олмаётганини айтиб, 80 млрд сўмлик қўшимча маблағ топиб беришда ёрдам сўради.\nТуман ҳокимининг айтишича, қаердадир боғча қурилган, қаердадир йўл таъмирланган... Ўрганиб кўрсак, бу объектлар умуман инвестициялар дастурига киритилмаган, қурилишни молиялаштириш учун маблағ ажратилмаган. Лекин туман ҳокими тадбиркорлар билан шартномалар қилиб, молиялаштириш манбаси йўқ қурилишларни қилаверган. Дастурда кўзда тутилмагани учун мазкур қурилишларга маблағ ажратишнинг иложи йўқ”, дея Тимур Ишметовнинг сўзларини келтирмоқда Kun.uz мухбири.\nМолия вазинининг таъкидлашича, мазкур вазиятда қатъий туриб қонун талабларига мувофиқ иш тутиш ҳам бир қатор қийинчиликларни юзага келтирмоқда. Сабаби амалдаги қонун ҳужжатлари аксар ҳолларда буюртмачилар, юқоридаги ҳолатда эса маҳаллий ҳокимлик томонидан бузилади, жабрини эса ижрочилар – оддий тадбиркорлар тортмоқда.\n“Яна бир муаммо шундан иборатки, бу объектларни хусусий тадбиркорлар қуришган, ёнидан харажат қилишган, буюртмани бажариб қўйган. 80 млрд сўмни бермаслик дегани ўша тадбиркорлар пулини ололмайди, ишчиларга ойлигини тўлолмайди, солиғини тўлолмайди – масаланинг бу томониям бор. Лекин битта туманнинг 80 млрд маблағни ортиқча ишлатиб юборишини ҳам тушуниб бўлмайди. Президентимизнинг жойларга ташрифи доирасида берилган топшириқларнинг ижросини таъминлаш мақсадида ҳудудларга алоҳида маблағлар ажратилган. Ўтган йили 1,2 трлн сўм бўлган бўлса, бу йил ҳар битта ҳудудга 100 млрд сўмдан қўшимча маблағлар берилади. Бу пуллар президент ташрифи доирасида берилган қўшимча топшириқларнинг ижроси учун йўналтирилади.\nЭнди солиштирайлик, бутун бошли ҳудуд – вилоятга давлат раҳбари 100 млрд сўм ажратаётган бир пайтда битта туман раҳбари 80 млрд сўмлик ортиқча харажат қилмоқда. Яъни ҳокимликларнинг қонунчиликка бўйсунмаслиги мана шундай оқибатларга олиб келади.\nЯна бир муаммо – президент қарори билан тендерсиз, лойиҳа ҳужжатларисиз қурилишни бошлаш тақиқланган, лекин лойиҳа ҳужжати тайёр бўлмай туриб қурилиш бошланади, аксарият ҳолларда бу тезкор топшириқ, тез бажаришимиз керак деб хаспўшланади. Оқибатда ҳужжатларни топшириш, қурилишни қабул қилиб олиш пайтида муаммолар юзага келаверади”, дейди Тимур Ишметов.\nТимур Ишметов: «Молиявий назорат тизимини тўлиқ ислоҳ қилиш керак»\nЯнварь-май ойларида 31,5 трлн сўмлик қурилиш ишлари бажарилди\n17:25 / 09.06.2020\nШайхонтоҳурда қурилаётган 16 қаватли уйлар: аҳоли ва қурувчи компания бир тўхтамга кела олмаяпти


Қовоқдан гўзаллик ва саломатлик рецептлари\nҲОМИЛАДОРЛИКДАГИ ТОМИР ТОРТИШИШИГА ҚАРШИ 6 ЧОРА\nОЁҚЛАР УЧУН ПАРҲЕЗ\n21 ОКТЯБРЬ УЧУН ОБ-ҲАВО МАЪЛУМОТИ\nТеглар: Саломатлик, Аёл, Гўзаллик\nДобавлено: 28.11.2016, 11:46\nБу афсонавий сабзавот терингиз учун ноёб топилмадир. Ахир унинг таркибида гўзаллик ва ёшлик витамини жуда мўл!\nИкки асосий витамин\nТери ҳамиша силлиқ, парваришли ва етарли даражада намланган бўлиши учун мунтазам равишда Е ва Т витаминларини қабул қилиб туриши керак. Биринчиси тери таранглиги, иккинчиси эса ҳужайраларнинг доимий равишда янгиланиб туришига жавобгар. Қовоқ таркибида уларнинг иккиси ҳам жуда кўп. Айнан шу сабабли ҳам қовоқдан косметик мақсадларда фойдаланиб қолиш керак.\nЮз учун ниқоблар\nҲар қандай турдаги тери учун…\nНиқобни суртишдан аввал терингизнинг тешиклари очилиб, фойдали моддаларни яхши шимиб олиши учун бир муддат юзингизга илиқ сувга ивитилган сочиқ қўйиб ётинг. 2 ош қошиқ қайнатиб эзилган қовоқ бўтқасига 1 та тухум сариғи ва 1 чой қошиқ асал қўшасиз. Ниқобни илиқ ҳолда юзга суртиб, 10-15 дақиқадан сўнг ювиб ташлайсиз. Терингиз ёшариб, силлиқлашади.\nҚуруқ тери учун…\nҚирғичдан ўтказилган қовоқнинг 1 ош қошиғига 2 ош қошиқ қайноқ сут қуйинг. Бу аралашмани сув ҳаммомида 10-15 дақиқа иситинг. Ҳосил бўлган аралашмага 2 ош қошиқ туйилган «Геркулес» (сули ёрмаси) қўшиб, яна аралаштиринг. Қуюқлиги сметанага ўхшаши керак. Ниқобни юзга илиқ ҳолда суртиш лозим. 15 дақиқадан сўнг сирка аралаштирилган совуқ сув билан (500 мл сувга ярим чой қошиқ сирка солиб) ювиб ташланг. Ниқоб тетиклантирувчи самара беради.\nЮздаги шишларни йўқотувчи компресс\n2 ош қошиқ майдалаб тўғралган қовоқ устидан озгина сув қуйиб, бир қайнатиб олинг. Кейин аралашмани бўтқасимон ҳолга келтириш учун қовоқни яхшилаб эзинг. Аралашмани докага солиб, тугун ҳосил қилинг-да, шиш устига қўйинг. Устини компресс қоғози (дорихоналарда сотилади) билан ёпинг. 15 дақиқадан сўнг аввал илиқ, сўнг совуқ сувда ювинг. Ушбу компресс буйраклар, юрак ва томир касалликларига боғлиқ бўлмаган шишларда ёрдам беради.\nСепкил ва пигмент доғларга қарши лосьон\nТозаланган қовоқ данакларини ҳовончада яхшилаб туйинг ёки қаҳвамайдалагичда майдаланг. Тенг миқдорда қайнаган сув қўшинг. 2 соатдан кейин докадан ўтказиб олиб, 2:1 нисбатда сут қўшиб аралаштиринг. Ҳосил бўлган лосьонни юзга суртиш, ундан ниқоб ва малҳам сифатида фойдаланиш мумкин.\nҲар куни қўлланганда ушбу лосьон сезиларли даражада оқартирувчи таъсир кўрсатади.\nУйқусизликни бартараф этишда…\nҚовоқ шарбати уйқуни яхшилаб, асабларни тинчлантиради, организмдаги алмашинув жараёнларини изга солади. Қовоқни қайнатиб пиширинг, яхшилаб эзиб, шарбатини сиқиб олинг ва асал қўшинг. Агар уйқунгиз нотинч бўлса, ҳар куни уйқуга ётишдан олдин 2/3 стакандан ичинг.\nСемизликда кўпроқ қовоқ ейиш тавсия этилади. Чунки унинг калорияси паст. Қовоқдан бўтқа ва қуймоқлар пиширинг.\nКариесдан ҳимояланиш учун кўпроқ қовоқ ва унинг шарбатини истеъмол қилинг.\nГижжаларни тушириш учун қовоқ данагидан настойка қабул қилинади. 1 стакан қйноқ сувга 1 ош қошиқ майдаланган қовоқ данаги қўшиб, 30 дақиқа тиндириб қўйинг. Кунига 3 маҳал 1 стакандан ичилади.\nҚОРА МУРЧ — ЎПКАНИ ТОЗАЛАЙДИ\nГЕПАТИТ ҚАНДАЙ КАСАЛЛИК?\nБУЙРАКДА ТОШ БЎЛМАСИН ДЕСАНГИЗ…\nҚОН БОСИМИНГИЗ ОШДИМИ? ОЛМА ЕНГ\nКЎЙЛАГИНГИЗНИНГ ФАСОНИ ҚАНАҚА?\nРУЧКА СИЁҲИ… ЙЎҚОТАМИЗ!


Ўзбекистонда милиция ходими ўқитувчидан икки баравар қадрлироқ\nЎзбекистонда милиция ходимлари нисбатан каттароқ маошдан ташқари яхшигина имтиёзларга ҳам эга.\nЎзбекистон Республикаси ҳукумати “Фуқароларни пенсия билан таъминлаш тўғрисида”ги қонунга ўзгартишлар киритди. Бу ҳақдаги хабарларда айтилишича, бундан буён Ўзбекистонда доимий яшайдиган чет эл фуқаролари ҳамда фуқаролиги йўқ шахслар Ўзбекистон фуқаролари билан бир қаторда пенсия олишлари мумкин. Қонунга киритилган яна бир ўзгартиш пенсионер вафот этганда унинг оиласи ёки марҳумни дафн этган шахсга тўланадиган нафақага оиддир. Агар шу пайтгача фахрийнинг ортида қолганларга унинг 2 та пенсиясига тенг ақча тўланган бўлса, бундан буён 3 та пенсия миқдорида пул берилади. Қонунга бошқа ўзгартишлар ҳам киритилганки, уларни пенсиясини расмийлаштиришни мўлжаллаб турганлар атайлаб ўрганиб қўйса, фойдадан холи бўлмайди. “Фуқароларни пенсия билан таъминлаш тўғрисида”ги қонунга киритилган навбатдаги ўзгартишлар ҳақидаги хабар кетидан мухбиримиз ўзбекистонлик фахрийлар олаётган пенсия миқдорига қизиқиб кўрди ва билдики, бу мамлакатда давлат учун энг қадрли одамлар собиқ милиция ходимларидир.\n“Энг юқори”дан қуйироқ пенсия\nДастлаб наманганлик иқтисодчи олим Расулжон Абдумажидов билан гаплашдик.\nОзодлик: Ëшингиз нечага чиқди?\nОзодлик: Неча йиллик стажингиз бор?\n- Пенсияга 65 ëшимдан чиқдим. Мен 13 ëшимда колхозда ишлаганман 17 ëшимгача. У ëқ бу ëқ мана чўлларда ишладим. Управляюший бўлиб, бошқа, чўлни обод қиламан деб совхозлар туздим. Бутун умрим меҳнатда ўтди.\nОзодлик: Илмий даражангиз борми?\n- 360 минг, дейди наманганлик иқтисодчи олим Расулжон Абдумажидов.\nҚанча пенсия олишини фарғоналик иқтисодиёт ўқитувчиси Маъруфжон Абдураҳмоновдан ҳам сўрадик.\n- Мен ҳозир 364 минг сўм пенсия оламан. Агар қора бозор курси билан ҳисоблаганда, тахминан 120-130 долларга тўғри келади.\nОзодлик: Бу меҳнат пенсияси-а?\n- Ҳа. Мен роппа-роса 42 ярим йил узлуксиз меҳнат қилиб, менинг оладиган ойлигим жуда ҳам юқори бўлган, бирданига иккита-учта жойда ишлаганман, шунинг учун энг юқори кўрсаткичдаги пенсия тайинланган. Шу бўйича 364 минг песния оламан, дейди фарғоналик иқтисодиёт ўқитувчиси Маъруфжон Абдураҳмонов.\nВодийдаги шаҳарлардан бирининг Бюджетдан ташқари пенсия жамғармаси ходимидан ўқитувчилар қанча пенсия олаяпти, деб сўрадик.\n- Ўқитувчиларники ўртача 300дан ўтаяпти. 312, 320, 337 мингга бораяпти, деди Бюджетдан ташқари пенсия жамғармаси ходими.\nФарғоналик пенсионер Маъруфжон ака бояроқ нимага асосланиб олаётган пенсиясини “энг юқори пенсия”, деб атаётганига тушунмадик. Чунки унинг ўзи бироздан сўнг бундай деди.\nЭнг юқори пенсияни экс-милиционерлар олади\n- Бозорда бир танишим иккинчи бир одам билан гаплашаëтган экан. Бунга икки-уч йил бўлди. Шу одам фахрланиб гапираяпти. “Менинг электрдан 600 минг сўм қарзим бор экан” дейди. Мен “Шунча қарзингиз бўлишига қарамасдан қандай индамай чидаб электрни ëқиб юрибсиз?” десам, “Мен милициянинг фалон унвовнида бўлганман. Менинг уйимга бирортаси кириб қарзни тўлагин деб айта олармиди” деди. Иккинчи суҳбатдош врач эди. Мен “Ҳарқалай, мени кечирасизу домла одамманда, 600 минг сўм қарзингиз бўлса, пенсингиздан озгина-озгинадан тўласангиз бўлмайдими?” десам, “Бир ойлик пенсиям экан. Тўғри келади” деди. Пенсияга чиққан милиционерлар икки-уч йил олдин 600 минг сўм пенсия олар эди, дейди фарғоналик пенсионер Маъруфжон ака.\nНаманганлик иқтисодчи олим Расулжон Абдумажидов:\n- Орган, СНБ, ҳарбий, бошқаларнинг пенсияси академикникидан икки ярим-уч баробар юқори. Оддий сержантиники ҳам. Масалан 13 йил ишлаган сержант 950 минг пенсия олади. У қоровул милиция. Бир ойда уч кун формада турадиган қоровул. Европа мамлакатларимас охран нималар бўлиши. Ҳаммасини милициялар олиб олган, дейди наманганлик иқтисодчи Расулжон Абдумажидов.\nИкки пенсионер иқтисодчидан эшитганимиз гапларни водийдаги шаҳарлардан бирининг Бюджетдан ташқари пенсия жамғармаси ходими тасдиқлади.\nОзодлик: Энг катта пенсияни кимлар олади?\n- Бизда ҳозир асосан чернобилчилар, афғончилар ва қачонки уларнинг оилавий қўшимчалари бўлса, кейин заслуженнийлари бўлса, ўшаларга кўпроқ бўлади.\nОзодлик: Ўшаларники қўшимчалари билан неча пулга етиб боради?\n- 500га етиб боради заслуженний билан.\nОзодлик: Милицияларники билан тенг эканда-а?\n- Милицияларникига етиб бормайди фуқароликники. Милицияларники кўп. Хизматига, унвонига қараб уларники кўпроқ юради, дейди Бюджетдан ташқари пенсия жамғармаси ходими.\nНима учун милиция ходимлари бу қадар қадрли?\nБу савол устида бироздан сўнг бош қотирамиз.\n“Овозингиз чиқмаса кар-соқовлар мактабида ишланг!”\nБу гапни фарғоналик ёши 52 га чиққан ўқитувчи аёл Ҳалима опа врачлардан эшитган.\nОпанинг ҳикоясини тўлиқ эшиттиришга қўйишдан олдин шуни эслатмоқчимизки,\n“Фуқароларни пенсия билан таъминлаш тўғрисида”ги қонунга 2010 йилнинг 22 декабрида киритилган ўзгартишларга биноан III гуруҳ ногиронларига тўланадиган пенсия бекор қилинган эди.\nМана энди Ҳалима опанинг ҳикояси.\n- Ўзим ўқитувчи бўлиб ишлаганман. 24 йилда лорингоспазма билан группага чиққанман. Овозим чиқмай қолганда. Дарс ўтишга рухсат йўқку. Ўқитувчилар ахир гапирганимизга пул оламизку. Ундан ташқари буйрагимдан икки марта операция бўлганман. Қисқаси касалликларим ниҳоятда кўп, букет бўлган. Иккинчи группада юрган эдим. Мана шу сафар ВТЭКка борганимда бешта болницанинг випискаси, бешта амбулаторний випуска бор эди. Борсам, ҳар йили через Тошкент проззаболиваниеда ëтаман. Борсам, бундай қараб туриб “Сизнинг группангизни снимат қиламиз” дейишди. “Ҳолатим шунақа” десам, “Кўринишингиз бир яхши. Ишласангиз бўлаверади” дейишди. “Мен ишлай олмайман. Тем более бўрга аллаергиям бор” десам, “Боринг ана глухонемойлар мактабига бориб ишланг. Ўқитувчи экансиз тем более. Бу просто издевателство бўлдида. Кейин учинчи группага туширишди, дейди Ҳалима опа.\nҚисқаси, ўқитувчи Ҳалима опа пенсиядан маҳрум бўлди. Шу кунда ишламоқда.\nФақат мактабда эмас, соғлиғи кўтарадаган бир идорада.\nФарғоналик Ҳалима опа пенсиясидан маҳрум бўлган ягона ўзбекистонлик эмас ва бу ҳақда Озодлик бир неча бор чиқиш қилган эди.\nШуни ҳам айтиш керакки, Ҳалима опа ва унга ўхшаган II гуруҳ ногиронлари бу масалада ўтказилган ўзига хос кампания қурбони бўлдилар.\nИнсон ҳуқуқлари ҳимоячиси Абдусалом Эргашев гапиради.\n- Пенсия ëшига етмасдан соғлиғи туфайли пенсияга чиққан пенсионерларнинг пенсия хусусиятлари ўрганиб чиқилиб, икки йилнинг ичида жуда кўпчилик, пенсия олиб келаëтганларнинг кўпчилиги пенсиясидан маҳрум бўлди. Ҳатто кўпчилигидан ундириб ҳам олинди. Мана шу бўйича кўпчилик шикоят қилиб келди. Айниқса оддий, содда одамлар. “Хотиним фалон йили пенсияга чиққан эди. Мана 12 йил пенсия олган экан. Ҳозир қайтариб оламиз дейишаяпти. Унда айб нима?”, “Нима бўлган эди?”, “Биринчи группа инвалид эди”, “Нима қилишди?”, Чақиртиришиб, докторлар текшириб кўришса, унақа касаллиги йўқ экан”, “Ноқонуний олинган эканда”, “Ўша пайтда шуни қилиб берган одамга пул тўлаганмиз” деган гапларни қилишиб, Ўзбекистондаги маълум бир вакуумдан фойдаланиб қолган кўпчилик. Вакууммас энди коррупция ривожланганлигидан фойдаланиб қолган одамлар бўлган, дейди инсон ҳуқуқлари ҳимоячиси Абдусалом Эргашев.\nЎзбекистонда мана бир неча йилдирки, фуқароларни пенсия билан таъминлаш тизими ислоҳ қилинмоқда.\nЛекин, мутахассислар фикрича, ислоҳнинг ўзи ислоҳга муҳтождир.\nМахсус ҳужжат ҳимоясидаги ҳимоячилар\nНаманганлик иқтисодчи олим Расулжон Абдумажидов у ёки бу соҳа вакилларига тўланаётган пенсиялар миқдори ўртасидаги дисбалансга эътиборимизни қаратса, (ўқитувчилар ва милиция ходимлари пенсиялари ўртасидаги 2-3 бараварли фарқ) тошкентлик инсон ҳуқуқлари ҳимоячиси Владимир Ҳусаинов яна бир қатор муаммоларни тилга олди.\nҲусаиновнинг фикрича, бу соҳада ислоҳот ўтказилаётганини олқишлаш мумкин.\n- Бироқ, кейинги йилларда пенсияни расмийлаштириш жараёни жуда чигаллаштириб юборилди. Одамлар ўзлари ишлаган иш жойлари чиндан ҳам мавжуд бўлгани тўғрисида архивлардан маълумотномалар олиш учун ойлаб сарсон бўлмоқда, иккинчидан ногирон пенсионерларга тайинланган пенсиялар тинимсиз тафтиш қилинмоқдаки, кўпчилик пенсиясиз қолмоқда, дейди Хусаинов.\nМилиция ходимларининг пенсияси бошқаларникидан кўпроқ эканлигини тушунтирар экан, Владимир Ҳусаинов бундай деди.\n- Ўзбекистоннинг пенсия таъминотига доир қонунлари кўп босқичлидир. “Фуқароларни пенсия билан таъминлаш тўғрисида”ги қонун барча фуқароларга тааллуқли эмас. Прокуратура ва милиция ходимлари, ҳарбийлар ва бошқа куч ишлатар идоралар ходимларига пенсиялар алоҳида бошқа ҳужжатга биноан тайинланади, деди бу масалани яқиндан ўрганган тошкентлик инсон ҳуқуқлари ҳимоячиси Владимир Ҳусаинов.


Жамият 13:41 / 14.02.2020 5938\nАдолат Аллаярова 1994 йилда туғилган, ота-онаси билан Ҳазорасп туманида яшамоқда. У юрак нуқсони билан туғилган, аммо касаллик жуда кеч, 15 ёшида аниқланган.\n«Қизим жуда нимжон бўлиб улғайди. Тез-тез ҳолсизланиб қолар, оддий уй ишларини ҳам қилолмасди. Афсуски бунга эътибор қилмаган эканмиз. Дангасаликдан хархаша қиляпти деб ўйлар эдик. 15 ёшида бирдан мазаси қочиб қолди. Шундан сўнг, кардиолог шифокор унда туғма юрак бўлмачалараро тўсиқ девори нуқсони борлигини аниқлади», - деди онаси Ойгул.\nШундан сўнг, Адолат ревматолог ва кардиолог назоратига қўйилган, амбулатория ва стационар шароитида мунтазам даволанган. Шифокорлар унда юрак туғма нуқсонига ёндош касаллик сифатида ўпка артерияси гипертензияси ҳам борлигини аниқлашган.\nОғир хасталиги туфайли Адолат мактабда ҳам муттасил таълим ололмаган.\n«Хасталиги туфайли мактабга онда-сонда борар эди. Кейинчалик ҳолсизланиб қолди ва бормай қўйди, ўқишни ҳам тугатолмади. Рўзғор ташвишлари, тирикчилик ташвишида бўлиб, уни даволатиш имкониятини тополмадик» - деди онаси Ойгул.\nҚайд қилиш жоизки, бу оила ночор ва кам таъминланганлар рўйхатида туради. Хонадонга кириб боришимиз билан ночорлик бор бўйи билан намоён бўлаётганини кўрдик, ҳис қилдик. Оила боши Отабобо Сайдаметов бозорда аравакашлик қилади. Ойгул Аллаярова мардикорлик билан пул топади. Оилада яна 3 фарзанд вояга етмоқда. Адолатнинг ўзига 2-гуруҳ ногиронлиги берилган ва 450 минг сўм пенсия тайинланган. Бу маблағ қизнинг кундалик дориларига, эҳтиёжига аранг етади холос.\nҲозирги вақтда 26 ёшли Адолат тўшакдан деярли турмайди. Сал ҳаракатда ҳансираб қолади, юраги тез-тез уради, ҳаво етишмаслигидан, боши айланиши, қулоғи шанғиллашидан, қўл-оёқларидаги оғриқдан, умумий ҳолсизликдан азият чекмоқда. Унга синглиси ва онаси навбатма-навбат қараб туришибди.\nАдолатнинг шифо топиши, яна нормал ҳаётга қайтиши учун имконият бор. Бунинг учун у жарроҳлик амалиётидан ўтиши керак. Республика ихтисослаштирилган кардиология илмий-амалий тиббиёт маркази Урганч филиалидаги жарроҳлик амалиёти, ундан олдинги муолажалар, таҳлилларни топшириш, жарроҳлик амалиётидан тикланиб олиш жараёни учун 25 миллион сўм талаб қилинади.\nKuz.uz’нинг хайр-эҳсонни хуш кўрувчи, савобталаб, саховатпеша ўқувчилари, Адолатнинг шифо топиб, хасталикдан фориғ бўлишига ҳиссамизни қўшайлик. Унинг ва ота-онасининг хурсандчилигига шерик бўлайлик. Ҳар ким имкони даражасида ёрдам қўлини чўзса, тома-тома кўл бўлганидек, Адолат учун ҳам зарур маблағ саноқли кунларда тўпланишига шубҳа қилмаймиз. Имкони йўқлар эса ғойибона дуоларида шифо тилаб қўйсалар, шу орқали маънавий ёрдам берган бўладилар.\nАдолат Аллаярованинг онаси Ойгул Аллаярованинг пластик карта рақами:\n8600 0609 4590 1313\n(PAYME ва Click, Халқбанки)\nХалқ банки Ҳазорасп тумани филиали\nХалқ банки кассалари орқали нақд пул топширганда:\n2311 6000 8000 0081 3100\n2312 0000 2000 0081 3100\nKun.uz мухбири Нурмуҳаммад Саид тайёрлади


СПОРТ – МАТОНАТ, ЧИНИҚИШ ВА СУРУР, ИФТИХОР ЗАВҚИ|Оҳангарон ҳаёти - Жизнь Ахангарана\nСПОРТ – МАТОНАТ, ЧИНИҚИШ ВА СУРУР, ИФТИХОР ЗАВҚИ\nҚарийб 20 йилдан буён ўтказилиб келинаётган анъанавий «Хотира турнири«нинг финал босқичи ўйинлари бошланмоқда. Қорахтойдаги стадион гавжум, трибуналар спортсевар мухлисларга тўла, ҳамма ҳаяжонда.\nАна, спортнинг футбол тури бўйича финалчилар – 12 ва 19-умумтаълим мактаблари жамоалари майдонга тушиб келишди. Ҳакам ҳуштаги янграб, мухлислар ҳайқириғи остида ҳақиқий муросасиз баҳс бошланди. Яна ўша қорахитойликлар ташаббусни ўз қўлларига олишди. Улар иккала бўлимда ҳам рақибларига ҳеч қандай имконият тақдим этмаган ҳолда, дарвозага кетма-кет, жавобсиз 5 та гол йўллаб, мусобақанинг бош совринини қўлга киритишди.\nЭнди эса бевосита турнир ҳақида. Бу йилги мусобақаларда туманимиз мактабларидан жами 1673 нафар ўғил болалар, 338 нафар ўқувчи қизлар қатнашишди. Улар спортнинг 6 тури бўйича белашишди. Мазкур мусобақада бадиий гимнастика бўйича 2 та жамоа, миллий курашда 16 та, боксда 21 та, волейболда 20 та, шахматда 32 та жамоа куч синашган бўлса, футбол бўйича 50 та мактабдан ўқувчилар майдонга тушишган.\nМусобақалар якунига кўра, футбол бўйича 1-ўринни 12 мактаб ўқувчилари эгаллаб, турнир кубоги соҳибига айланишди. 2,3-ўринлар эса мос равишда 19,30-умумтаълим мактабларига берилди. Бокс бўйича 10-мактаб, волейболда 12-мактаб, шахматда 18-мактаб, курашда 19-мактаб, бадиий гимнастика беллашувларида БЎСМ жамоалари биринчиликни эгаллашди.\nТурнир якунида, барча совриндорларга туман ҳокимлиги ҳамда тадбиркор ва фермерларнинг қимматбаҳо совғалар топширилди.\nАнъанага кўра, таниқли санъаткорлар иштирокида ўтказилган катта байрам дас-тури турнир қатнашчиларига ҳақиқий байрамона кайфият бағишлади.\n“Илоқ ” маҳалласидаги “Соғлом бола” спорт мажмуасида мактаб ўқувчилари ўртасида спортнинг мини-футбол тури бўйича “Хотира турнири” бўлиб ўтди. Иккинчи жаҳон уруши қатнашчилари, Оҳангарон шаҳрининг ижтимоий-иқтисодий ва сиёсий ривожланишига улкан ҳисса қўшган Ўзбекистон Респуб-ликасида хизмат кўрсатган маданият ходими, журналист Акром Аъзамов ҳамда жисмоний тарбия ва футболни ривожлантириш йўлида меҳнат қилиб келган устоз Ҳамид Жамолхонов хотира турнирида умумтаълим мактабларининг 5,6,7-синф ўқувчиларидан таркиб топган кичик ҳамда 8,9,10-синф ўқувчиларидан таркиб топган катта жамоалар яшил майдонда баҳсга киришишди. Биринчи гуруҳ баҳсларида 1-ўринни 5-мактаб футболчилари қўлга киритди. Кейинги ўринлар 2 ҳамда 1-мактаб ёш спортчиларига насиб этди. Катта гуруҳлар мусобақасида ҳам 1-ўринни айнан 5-мактаб вакиллари забт этди. 3 ва 4-мактаб ўқувчиларидан иборат катталар жамоаси эса кучли учликдан жой олишди. БЎСМ вакиллари ҳам футбол мусобақасида фаол иштирок этди. Хотира турнири ғолиблари ва совриндорлари, фаол иштирокчилари ташкилотчиларнинг махсус диплом ва эсдалик совғалари билан тақдирланишди.\n– Жорий йилда биринчи бор ўтказилаётган Хотира турнирида 180 нафар ўқувчилар иштирок этишди, – дейди мусобақа бош ҳаками, БЎСМ футбол мураббийи Эрмат Қаршибоев. – Келгуси йили унинг таркибига спортнинг волейбол ҳамда стол тенниси турларини ҳам киритиш режалаштирилган. Шунинг баробарида, иштирокчилар сафи ҳам кенгаяди.\nсоғлом авлод, спорт, хотира турнири


Россия АҚШнинг Арктика бўйича режаларига жавоб қайтарди\n15:29 / 12.01.2019 30104\nРоссия шимолий чегаралари ҳимояси ишончли, дея маълум қилди РФ Федерациялар кенгашининг мудофаа ва хавфсизлик бўйича қўмитаси аъзоси Франц Клинцевич. У АҚШнинг Арктикага ҳарбий кемалар жўнатиш режалари бўйича шундай изоҳ берган, деб хабар қилмоқда РИА Новости.\n«Россия шимоли мамлакат хавфсизлигини таъминлаш борасида бизнинг тўлиқ назоратимиз остида. Шу билан бирга, биз у ердан қандай хавф таҳдид солаётганини яхши биламиз, бу бўйича барча жавоблар куттириб қўймайди», - дея қайд этиб ўтди сенатор.\nУнинг қўшимча қилишича, гап фақатгина бир хил жавоблар ҳақида кетаётгани йўқ. «Мен америкаликларга бизнинг Венесуэлага парвозларимиз маъноси ҳақида ўйлаб кўришни таклиф қиламан», - деди Клинцевич.\nЭслатиб ўтамиз, аввалроқ АҚШ Арктикага ҳарбий кема жўнатмоқчи экани хабар берилганди.\nАҚШ ҳарбий-денгиз кучлари вазири Ричард Спенсер Арктика сувларига ҳарбий кема юбориш ниятида эканини маълум қилди. Унинг аниқлик киритишича, келгуси бир неча ой ичида кема Арктикага юборилиши керак.\nБундан ташқари, унинг қўшимча қилишича, АҚШ сувусти кемалари ва P-8 Poseidon самолётини Адак оролидаги портга жўнатиш ниятида.


Набий (соллаллоҳу алайҳи ва саллам)нинг силашлари баракаси билан боши тузалди - Hidoyat.uz\nАсосий саҳифа Мақолалар Набий (соллаллоҳу алайҳи ва саллам)нинг силашлари баракаси билан боши тузалди\nЧоп этилди Dekabr 23, 2020 Набий (соллаллоҳу алайҳи ва саллам)нинг силашлари баракаси билан боши тузалдиda fikr bildirishni o'chirish\nБу киши улуғ саҳоба Муовия ибн Савр (розияллоҳу анҳу). У кишининг бошини Набий (соллаллоҳу алайҳи ва саллам) силаганлар.\nБишр ибн Муовия (розияллоҳу анҳу)дан ривоят қилинади. У киши отаси Муовия ибн Савр билан бирга Расулуллоҳ (соллаллоҳу алайҳи ва саллам)нинг ҳузурларига келганида, Расулуллоҳ (соллаллоҳу алайҳи ва саллам) Муовиянинг бошини силадилар ва дуо қилдилар. Унинг юзида Набий (соллаллоҳу алайҳи ва саллам)нинг силашлари қашқадек (ғурра) из қолдирди.\nРасулуллоҳ (соллаллоҳу алайҳи ва саллам) кимни силасалар тузалар эди.\n “Тарих” асарида Имом Бухорий ривояти. Ибн Мунда ва Бағавий ривояти.\nАёл – оиланинг биллур чироғи


Япония компанияси 2018 йилда жаҳонда биринчи метеоритли мушакбозликни уюштиради » Новости Узбекистана сегодня: nuz.uz\nНовости Узбекистана → Фан ва технология → Япония компанияси 2018 йилда жаҳонда биринчи метеоритли мушакбозликни уюштиради\n25-10-2016 12:58 0 836 Рейтинг1 Чоп этиш\nЯпония компанияси 2018 йилда жаҳонда биринчи метеоритли мушакбозликни уюштиради\nЎзини «космик стартап» деб ҳисобловчи Япониянинг ALE компанияси 2018 йилда жаҳонда биринчи метеоритли мушакбозликни уюштирмоқчи. Бу ҳақда «Интерфакс» хабар бермоқда.\nALE юқори технологик шоуни ўзининг сунъий йўлдоши ёрдамида амалга оширишни режалаштирмоқда — юзлаб сунъий метеоритлар билан тўлдирилган космик қурилма 2018 йилда орбитага олиб чиқилиши кутилмоқда.\nМушакбозлик айнан қачон бўлишини ташкилотчиларнинг ўзи белгилайди — тадбир сунъий йўлдошнинг йирик шаҳарлар устидан учиб ўтиш даврига тўғри келиши керак. Ваъда беришларича, сунъий метеорит ёмғирини ҳақиқийсидан ажратиш осон бўлади.\nСунъий йўлдош ташлайдиган капсулалар ҳақиқий метеоритлардан кўра каттароқ бўлади ва уларга нисбатан секинроқ ҳаракатланади. Шу сабабли улар атмосферага кириш вақтида анчагина ёруғ ва узоқ вақт нур сочади, ҳар хил рангли «метеоритлар»ни 200 километр масофадан кўриш мумкин бўлади.\nМиш-мишларга кўра, ALE ўзининг биринчи расмий «самовий» мушакбозлигини 2020 йилда — Токио Олимпиадасининг очилиш маросимида ташкил этишга тайёргарлик кўрмоқда.\nБироқ компаниянинг ўзи унинг хизматларидан хусусий шахслар ҳам фойдаланишига умид қилмоқда — бадавлат кишилар шахсий тантаналари учун орбитадан ёғиладиган сунъий метеоритларга буюртма бериши мумкин.


Органик пахта нимаси билан афзал?\nЖорий йилда Чиноз пахта тўқимачилик ишлаб чиқариш кластерида мамлакатимизда биринчи маротаба органик пахта етиштирилганидан хабарингиз бор, албатта. Хўш, мазкур усулда парваришланган пахта одатдагидан қайси жиҳатлари билан ажралиб туради? У қандай афзалликларга эга?\nЯнги цемент заводи қурилмоқда\nЛойиҳага кўра, бу ерда цементдан тортиб, тайёр темир-бетон маҳсулотларигача ишлаб чиқарилади.\nИқтисодий ва ижтимоий инвестиция лойиҳаларининг ижроси кўриб чиқилди\nШавкат Мирзиёев 7 октябрь куни хорижий мамлакатлар билан эришилган келишувлар ижроси, янги инвестициявий ва ижтимоий-иқтисодий лойиҳалар муҳокамасига бағишланган йиғилиш ўтказди.\nЖиззахда тиббиёт кластери ташкил этилади\nЖиззах вилоятининг Ғаллаорол туманида замонавий тиббиёт кластерини ташкил этиш чора-тадбирлари тўғрисида Ҳукумат қарори қабул қилинди. Бу ҳақда “Ҳуқуқий ахборот” канали хабар берди.\nДанғарада аслида нима бўлганди?\nҲар қандай ахборот холис ва ишончли бўлиши керак. Бу журналистиканинг олтин қоидаси. Аммо айрим вақтларда бу тамойиллар унутилаётганини қандай тушуниш мумкин? Юртимиздаги воқеа-ҳодисаларни бир ёқлама, “фейк” хабарлар, уйдирмалар асосида ёритаётганлар буни яхши билишса-да, кимнидир манфаати йўлида хизмат қилишаверади.\nЎзбекистонда илк бор органик пахта етиштирилди\nЎзбекистонда биринчи маротаба органик пахта етиштирилди. Маълум қилинишича, органик пахта Чиноз кластерининг “Textile Technologiyes Group” компанияси томонидан ишлаб чиқилган. Экологик тоза маҳсулот ҳисобланган органик пахтани жаҳон ва Европа бозорларига экспорт қилиш режалаштирилган.\nЎзбекистон-Россия: Ҳамкорликда амалга оширилаётган инвестицион лойиҳалар\n“Ўзсаноатқурилишматериаллари” уюшмасида Россия Федерациясининг “ЕВРОЦЕМЕНТ груп” холдинг президенти Михаил Скороход билан учрашув бўлиб ўтди. Унда икки томонлама алоқаларни янада мустаҳкамлаш, ҳамкорликда йирик инвестицион лойиҳаларни амалга оширилаётган бўйича музокаралар ўтказилди.\nЎзбекистон пахтаси сифати бўйича дунёда “кучли бешлик”да\nАхборот ва оммавий коммуникациялар агентлигида Вазирлар Маҳкамаси ҳузуридаги Агросаноат мажмуи устидан назорат қилиш инспекцияси мутасаддилари иштирокида матбуот анжумани бўлиб ўтди.\nСаноатда маҳаллийлаштириш ва кооперацияни кескин кенгайтириш масалалари муҳокама этилди\nЎзбекистон Республикаси Президенти Шавкат Мирзиёев раислигида 17 сентябрь куни саноатни жадал ривожлантириш, маҳаллийлаштириш даражасини ошириш ва кўламини кенгайтириш масалаларига бағишланган видеоселектор йиғилиши бўлиб ўтди.\nДавлат хизматлари трансформацияси: янги лойиҳага старт берилди\nЎзбекистон Республикаси Адлия вазирлиги, Европа Иттифоқи, Давлат хизматлари агентлиги ҳамда Ўзбекистондаги БМТ Тараққиёт дастури вакиллиги ҳамкорлигида “Ўзбекистоннинг қишлоқ ҳудудларида давлат хизматларини тақдим этишни такомиллаштириш ва бошқарув даражасини ошириш” лойиҳасига старт берилди.\nИнновацион ривожланиш вазири “Беларусь” юқори технологиялар парки раҳбари билан музокаралар олиб борди\nИнновацион ривожланиш вазири Иброҳим Абдураҳмонов 11 сентябрь куни “Беларусь” юқори технологиялар паркининг Кузатув кенгаши раиси Всеволод Янчевский бошчилигидаги делегацияни қабул қилди.\nЎзбекистонда қишлоқ хўжалигини ривожлантириш стратегияси иқтисодиётимиз «драйвери», халқимиз турмуш фаровонлигини таъминловчи янги босқичдир\nҚишлоқ хўжалиги қўшимча имкониятларга бой соҳа. Бозорларимиз файзу баракаси, ҳаётимиз фаровонлиги кўп жиҳатдан унга боғлиқ. Зеро, юртимиз замини саховатли. Шу боис кейинги йилларда аграр соҳани тубдан ислоҳ қилиш ва уни бозор талабларига мослаштириш ишларига катта эътибор қаратилмоқда.\nПахтаободлик пахтакорга “Спарк” автомашинаси топширилди\nПахта мавсуми энди бошланди. Шундай бўлишига қарамай, пахтаободлик пахтакор ОлмахонҲусанова “Спарк” автомашинаси билан тақдирланди.


Фирма инсон ҳуқуқларини ҳимоя қилади\nТўлқин 6 февраль куни Тошкентда инсон ҳуқуқлари бўйича адвокатлик фирмасининг очилиш маросими бўлди. Америка юристлар уюшмаси томонидан ташкил этилган бундай фирма Ўзбекистонда илк бор иш бошламоқда.\nФирма мамлакатимиз фуқароларига бепул хизмат кўрсатади. Фирманинг очилиш маросимида АҚШ Давлат департаментининг Европа ва Евроосиё бўйича мувофиқлаштирувчиси, элчи Карлос Паскуаль ва АҚШнинг Тошкентдаги элчиси Жон Пурнелл иштирок этди.\nК.Паскуал инсон ҳуқуқлари АҚШ билан Ўзбекистон ўртасидаги ҳамкорликнинг туб асосларидан бири эканини таъкидлади.\nМаросимда айтилишича, фирмада Тошкент давлат юридик институти ҳузуридаги юридик клиникада таҳсил олган мутахассислар фаолият кўрсатади. Улар суд жараёнларида инсон ҳуқуқлари бўйича адвокат сифатида ҳам иштирок этиши мумкин.\nАмерика юристлар уюшмаси вакили Ричард Пейтоннинг билдиришича, ҳозирча фирмада тўрт нафар адвокат фаолият кўрсатади. Кейинчалик мижозлар эҳтиёжига қараб адвокатлар сони кўпайиб бораверади.\nФирма адвокати Равшан Абдуллаев америкалик юристлар унинг фаолиятида бевосита иштирок этмаслигини таъкидлади.\n“Албатта, биз нодавлат, нотижорий инсон ҳуқуқлари ташкилотлари билан яқиндан ҳамкорлик қилиш ниятидамиз. Лойиҳамизда машғулот ва семинар ўтказиш йўли билан аҳолининг ҳуқуқий саводхонлигини оширишга ҳам ўрин берилган”, деди у.\nХўш, фирма адвокатлари Ўзбекистон қонунчилигидаги халқаро инсон ҳуқуқларига зид бўлган ҳолатларда қайси асосга таянади? Р.Пейтоннинг айтишича, адвокатлар маҳаллий ва халқаро универсал қонунчиликдаги инсон ҳуқуқлари бўйича етарли маълумот олган.\n“Шу боис, деди у, улар зиддиятли ҳолатларда зарурий йўлни танлаб олишига ишонаман. Фирма олдига қўйган мақсадлардан бири ҳам шундай зиддиятларни бартараф этишдан иборат”.


Сўнгги янгиликлар: moneytransfer\n13.05.2022 17:50 Апрель ойида Ўзбекистонга рекорд даражада халқаро пул ўтказмалари келиб тушди\nМарказий банк маълумотларига кўра, январь-апрель ойларида Ўзбекистонда 2,54 млрд. доллар халқаро трансчегаравий ўтказмалари келиб тушди. Аввалроқ, 2022 йилнинг январь-март ойларида мамлакатга жами 1,5 млрд. долларлик халқаро пул ўтказмалари кириб келгани айтилганди.\n11.05.2022 12:15 Ўзбекистон Қозоғистондан пул ўтказмалари бўйича кучли учликдан жой олди\n2022 йил I чорагида Ўзбекистон Қозоғистон юборилган пул ўтказмалари миқдори бўйича иккинчи ўринни эгаллади. Кўрсатилган муддатда Қозоғистондан Ўзбекистонга 90,2 млн. доллар (38,6 млрд. тенге) миқдорида пул ўтказмалари амалга оширилган.\n07.05.2022 15:27 Март ойида Ўзбекистонга пул ўтказмалари 26,6 фоизга камайди\nМарказий банк маълумотларига кўра, 2022 йилнинг январь-февраль ойларида Ўзбекистонга кириб келган пул ўтказмалари ҳажми 2021 йилнинг мос ойига нисбатан 21,1 фоизга ўсган бўлса, март ойида эса 26,6 фоизга камайди. Шунга қарамасдан, 2022 йилнинг I чорагида мамлакатга жами 1,5 млрд. долларлик трансчегаравий пул ўтказмалари кириб келган.\n12.03.2021 16:13 Ўзбекистонда пул ўтказмалари ҳажми 14% га ортди


Фонд биржаси савдоларига 10та ёғ-мой саноати корхоналари, 20га яқин нефт-газ ва электртармоқ корхоналари ва бошқа кўплаб давлат акциялари чиқарилди\n14:25 / 12.02.2021\nҲаммага маълумки, давлат раҳбари томонидан иқтисодиётни либераллаштириш, хусусий тадбиркорликни ривожлантириш ва иқтисодиётда давлат улушини камайтириш бўйича кўплаб ишлар амалга оширилмоқда, қарорлар қабул қилинмоқда.\nЖумладан, президентнинг 2020 йил 27 октябрдаги ПФ–6096-сонли фармони ҳам шу йўналишда бошланган ишларнинг давоми сифатида қабул қилиниб, кўплаб акциядорлик жамиятлари устав капиталидаги давлат акция пакетларининг оммавий савдолар орқали сотилишини белгилаб берди.\nБугунги кунда мазкур фармон ижросини таъминлаш мақсадида Давлат активларини бошқариш агентлиги томонидан кўплаб акциядорлик жамиятлари устав капиталидаги давлат акциялари фонд биржаси савдоларига чиқарилди.\n“Урганч ёғ-мой” АЖ устав капиталидаги 60,3 фоиз, 18 млн 645 минг 786 дона оддий акциялар 115,8 млрд сўмга (ҳар бир акциянинг бошланғич нархи 6 минг 209,40 сўмдан) таклиф этилмоқда;\n“Гулистон экстракт ёғ” АЖ устав капиталидаги 58,9 фоиз, 290 минг 796 дона оддий акциялар 103,8 млрд сўмга (ҳар бир акциянинг бошланғич нархи 357 минг 074,08 сўмдан) таклиф этилмоқда (савдолар 2021 йил 4 мартдан бошланади);\n“Когон ёғ экстракция заводи” АЖ устав капиталидаги 51 фоиз, 25 млн 938 минг 836 дона оддий акциялар 56,4 млрд сўмга (ҳар бир акциянинг бошланғич нархи 2 минг 173 сўмдан) таклиф этилмоқда (савдолар 2021 йил 16 мартдан бошланади).\nБундан ташқари, “Фарғона ёғ-мой” АЖ, “Янгийўл ёғ-мой” АЖ, “Андижон ёғ-мой” АЖ каби йирик ёғ-мой корхоналари (жами 10та ёғ-мой корхоналари) сотишга таклиф этилмоқда.\nШу билан бирга, “Муборакнефтгазмонтаж” АЖ, “Қашқадарё технологик транспорт” АЖ, “Бухоронефтгазпармалаш” АЖ, “Ўзқишлоқэлектрқурилиш” АЖ, “Махсусэлектртармоққурилиш” АЖ каби нефтг-газ ва электр тармоқ корхоналари, шунингдек, “Трастбанк” АЖ, “Савдогарбанк” АЖ каби йирик банклар фонд биржаси савдоларига чиқарилди (тўлиқ рўйхат).\nШуни алоҳида қайд этиб ўтиш керакки, хусусийлаштириш жараёнида тадбиркорлик субъектларига янада кўпроқ қулайликлар яратиш мақсадида уларга ҳукуматимиз томонидан кўплаб имтиёзлар бериб келинмоқда. Жумладан, “Бухоропарранда” АЖ, “Матбуот тарқатувчи” АЖ, “Урганчкорммаш” АЖ ва яна бошқа кўплаб жамиятлар устав капиталидаги давлат акциялари тадбиркорларга нархни пасайтириш механизмини қўллаган ҳолда, имтиёз билан таклиф этилмоқда.\nШунингдек, корхоналар соф активларининг давлат акция пакетлари (улушлари)га нисбатан пропорционал қиймати 100 млн сўмдан ошмаса, уларни истисно тариқасида, соф активларининг пропорционал улушига тенг (соф активлари устав капиталидан кам бўлганда номинал) қийматда оммавий савдоларга чиқариш механизми хам қўлланиб келинмокда. Жумладан, “Муборакнефтгазтранс” АЖ акциялари номинал қийматда, “Трастбанк” АЖ ҳамда “Савдогарбанк” АЖ акциялари эса биржа котировка нархларида биржа савдоларига чиқарилмоқда.\nСавдолар ошкоралик ва шаффофликни таъминлаган ҳолда оммавий савдолар орқали, аукцион тизимини қўллаган ҳолда “Тошкент” РФБда амалга оширилмоқда.\nМаълумот учун айтиш лозимки, биржа савдоларида турган давлат акцияларини мулкчилик шаклидан қатъи назар, барча шахслар (жисмоний ва юридик), маҳаллий ва хорижий инвесторлар ҳеч қандай тўсиқ ва қийинчиликсиз сотиб олишлари мумкин.\nБиржа савдоларида иштирок этиш тартиби ва қоидалари, шунингдек савдоларга чиқарилган давлат акция пакетлари бўйича керакли маълумотларни https://t.me/mulksarmoya телеграм каналидан ҳамда @openinfo_bot телеграм ботидан олиш мумкин.\nМаълумот учун: 90 993-95-58\n23:42 / 15.08.2019\nДунёнинг энг бой 10 кишиси бир кун ичида 18 млрд доллар йўқотди\n17:06 / 19.10.2018\nРеспублика фонд биржаси акцияларига оид петиция пайдо бўлди


Ўзбекистон: ИИВ ёлғон гапирдими ё ДХХ? Тошкентда ушланган "Жиҳодчилар" сурати машғулот бўлиб чиқди - O'zbekiston - BBC News O'zbek\nЎзбекистон: ИИВ ёлғон гапирдими ё ДХХ? Тошкентда ушланган "Жиҳодчилар" сурати машғулот бўлиб чиқди - O'zbekiston\nImage caption Ички ишлар вазирлиги "Жиҳодчилар" деб талқин қилган сурат сохта бўлиб чиқди\nДХХ Ички ишлар вазирлиги билан ҳамкорликда Тошкентда гўёки Суриядан топшириқ олаётган "жиҳодчилар" оқими аъзоларини ушлагани ҳақидаги суратли хабар ёлғон бўлиб чиқди. Суратда қўли қайрилиб ерда ётган "Жиҳодчилар" аслида...йўқ бўлган.\nБи-би-си 8 январда Тошкентда ДХХ ва ИИВ билан ҳамкорликда "Жиҳодчилар" оқимини ушлагани тўғрисидаги хабарни таҳлил қилгач янги тафсилотларга эга бўлди.\nИчки ишлар вазирлигининг сайтида илова қилинган гўёки "Жиҳодчилар"ни ушлаш вақтида олинган сурат сохта бўлиб чиқди. Олдинроқ Ички ишлар вазирлигининг матбуот хизмати сурат машғулотдан эканлиги тўғрисидаги изоҳларни рад қилиб, уни "Жиҳодчилар"ни ушлаш амалиётидан парча эканлигини айтганди.\n"Охирги вақтларда асосан воқеа жойидан ҳақиқий расмларни жойлаштиришга ҳаракат қиляпмиз", деганди ИИВ матбуот хизмати.\nБи-би-си ўқувчилари сурат эскилиги ва у Тошкентда эмас, балки Андижонда олинганини билдирди.\nМаълум бўлишича, Ички ишлар вазирлиги ва ДХХ Тошкентда "Жиҳодчилар"ни қўлга олдик, деб илова қилган суратдаги воқеалар 2019 йилнинг март ойида Андижон вилоятида бўлиб ўтган.\nКун.уз сайтининг 2019 йил 18 март куни Андижон вилояти ИИБ матбуот хизматига таяниб берган хабарида Ички ишлар вазирлиги шу йилнинг 8 январ куни чоп қилган суратига кўзингиз тушиши мумкин.\nImage caption Кун.уз сайтида 2019 йил, 18 мартда чоп қилинган хабардан скриншот\nКун.уз хабарида айтилишича, Андижон вилоятида ички ишлар бошқармасининг махсус жанговар бўлинмалари томонидан қуролланган ўта хавфли гуруҳни қўлга олиш ва гаровга олинган фуқароларни озод қилиш бўйича вилоят ички ишлар бошқармаси бошлиғи раҳбарлиги остида махсус-тактик ўқув машғулоти ўтказилган.\n"Қуролланган ўта хавфли гуруҳ тақибдан яшириниш мақсадида йул четидаги қурилиш ишлари олиб борилаётган бинони эгаллаб, бинодаги ишчиларни гаровга олди. Террорчилик ҳаракатлари содир этишни мақсад қилган қуролланган шахсларни қўлга олиш ва уларни зарарсизлантириш бўйича махсус операция ўтказилиб, гаровга олинган шахслар озод этилди", дейилади қарийб бир йил олдин чоп қилинган хабарда.\nImage caption ИИВ нима учун эски ва сохта суратни "Жиҳодчилар" оқими деб берганига изоҳ бермаяпти\nИИВ ва ДХХ нима учун ўқув машғулотида олинган суратни "Жиҳодчилар" оқими аъзоларини қўлга олиш, дея талқин қилиб чоп қилгани номаълум.\nВазирликнинг матбуот хизмати Би-би-си саволига ҳозирча жавоб бергани йўқ.\nСурат сохта бўлиб чиққанидан сўнг, 8 январ куни ростдан ҳам Тошкентда "Жиҳодчилар" оқими аъзолари қўлга олиндими деган савол пайдо бўлмоқда.\nВазирлик сайтида келтирилган хабарда "Жиҳодчилар" оқимининг сони, уларнинг исм шарифлари бош ҳарфлари ва касби ҳақида маълумот берилмаган.\n"ИИВ-ДХХ ходимлари билан ҳамкорликда Тошкент шаҳрида ўтказилган тадбирлар натижасида Ўзбекистон Республикасида фаолияти таъқиқланган "Жиҳодчилар" диний-экстремистик оқимининг (ДЭО) бир гуруҳ аъзоларининг жиноий фаолиятига чек қўйилди", дейилади ИИВ хабарида.\nИИВ 2019 йилнинг 23 октябрида ҳам Тошкентда бир гуруҳ "Жиҳодчилар" оқими аъзолари ушланганлиги тўғрисида хабар берган эди.\nВазирлик Би-би-сининг ушланганларнинг исми шарифи, ёши, қандай адабиётларни тарқатганлиги ва уларнинг адвокати борасида берган саволларни очиқ қолдириб келмоқда.


15:00 / 18.02.2019 866 pdf Ўқиш режими + -\nДунёда аҳоли сони бўйича тўртинчи ўринда турувчи ва энг кўп мусулмон жамоасига эга бўлган Индонезия мамлакати исломий сайёҳлик бўйича юқори мавқега эришмоқчи.\nМамлакат Туризм вазири Ориф Яҳё туризм соҳасидан асосий мақсад, ҳалол туризмни кучайтириш билан бир қаторда мусулмон сайёҳларни энг кўп қабул қиладиган давлатга айлантириш лозимлигини маълум қилди, деб хабар беради Tempo газетаси.\nОриф Яҳёнинг таъкидлашича, ҳалол стандартларини янада ривожлантириш, уларнинг фаолиятини MasterCard вa CrescentRating томонидан ишлаб чиқилган “Мусулмонлар учун саёҳат имтиёзлари индекси” талабларига мувофиқлаштириш лозим. Маълум бўлишича, ўтган йили Индонезияга 3.5 млн саёҳ келган, жорий йилда эса 5 млн. мусулмон сайёҳлар келиши режалаштирилган. Мусулмон сайёҳлар учун қулай шарт-шароитлар яратган давлатлар қаторида Индонезия Малайзия ва БААдан кейин учинчи ўринни эгалламоқда.\n18:10 / 18.02.2019 2085\n16:15 / 18.02.2019 895\n2094 10:01 / 17.01.2019\n646 15:39 / 10.07.2019\n742 09:30 / 22.01.2019\n3529 14:16 / 06.12.2018


БОЛАЛАР ИЖТИМОИЙ МОСЛАШУВ МАРКАЗИ – SEN.UZ\n2004 йилда Лола Каримова-Тиллаева томонидан ташкил этилган Республика болалар ижтимоий мослашув маркази ривожланишдан ортда қолган, имконияти чекланган, ота-она ғамхўрлигидан маҳрум бўлган болалар, шунингдек, нотинч оилалар фарзандларининг муносиб даражада улғайишига кўмак беради. Марказ томонидан Ўзбекистонда илк бор муҳофазага муҳтож болалар ва уларнинг оиласини ижтимоий мослаштиришга қаратилган манзилли ва кенг кўламли кўмак дастури яратилди.\nМарказнинг асосий вазифаси миллий институтларнинг муҳофазага муҳтож гуруҳга мансуб болаларга ижтимоий кўмак кўрсатиш борасидаги фаолиятини мувофиқлаштириш, имконияти чекланган болаларни муваффақиятли тарзда жамиятга мослаштириш, уларнинг қобилиятини тўлиқ юзага чиқариш, шунингдек, имконияти чекланган болаларга нисбатан жамиятнинг ижобий муносабатини шакллантиришдан иборатдир.\nМарказда беғараз тарзда кенг кўламдаги тиббий-ижтимоий, психологик-педагогик ва консультатив-ҳуқуқий хизматлар кўрсатилади.\nИжтимоий мослашув марказига келган ҳар бир имконияти чекланган болага унинг салоҳиятини юзага чиқариш борасида ҳар томонлама кўмак кўрсатилади.\nАлоҳида ёрдамга муҳтож болаларга юқори малакали педагоглар, логопедлар, болалар психоневрологлари, даволаш гимнастикаси бўйича инструкторлар, имо-ишоралар тили мутахассислари, арт-терапевтлар ва ҳуқуқшунослар зарур даражада ёрдам беради.\nБизнинг жажжи беморларимиз даволаш тренажёрларида машқ қилади, сенсор, мусиқа, қум ва эртаклар ёрдамида муолажа қилиш машғулотларида, шунингдек, сув ҳавзасида “аква-процедура” ва “гидрокинезотерапия” каби муолажа курсларида қатнашади. Саломатликни тиклаш жараёни нафақат фойдали, балки ёқимли ва қизиқарли бўлгани сабабли, боланинг умумий аҳволи ва соғлиғида тез фурсатда ижобий ўзгаришлар кузатилади.\nБундан ташқари, мутахассисларимиз ота-оналар билан ишлашга ҳам алоҳида эътибор қаратади. Ахир, боланинг саломатлигини тиклашда ота-онанинг руҳий ҳолати ҳал қилувчи аҳамият касб этади. Мутахассислар ота-оналарга психологик кўмак беради, шунингдек, уларга уйда бола билан мустақил шуғулланиш, кичкинтойларнинг билим олиш кўникмасини ривожлантириш сирларини ўргатади.\nАлоҳида эътиборга муҳтож болалар тарбияланаётган барча оилалар ҳам Ижтимоий мослашув маркази курсларида қатнашиш учун пойтахтга келиш имконига эга эмас. Шу боис биз фаолиятимизни минтақаларда кенгайтиришга интилмоқдамиз. Марказимиз филиаллари Фарғона ва Самарқандда муваффақиятли фаолият юритиб келмоқда.\nРеспублика болалар ижтимоий мослашув марказининг Самарқанддаги филиали қошида болалар ва уларнинг ота-оналари учун ижтимоий меҳмонхона ташкил этилган. Қўшни минтақалардан келиб Самарқанд филиалидаги даволаш-тиклаш курсларида қатнашаётган оилалар ушбу меҳмонхонада яшаши мумкин.


АҚШ Ўтунбоевани "Жасоратли аёл" мукофоти билан тақдирлади\nЎтунбоева мукофотни Клинтон хоним қўлидан олади.\nҚирғизистон президенти Роза Ўтунбоева АҚШ ҳукуматининг "Жасоратли аёл" мукофотига лойиқ деб топилди.\nМукофот қирғиз раҳбарига 8 март куни Вашингтонда топширилади.\n2007 йилдан бери ушбу мукофот жамият тараққиёти, инсон ҳуқуқлари ва ижтимоий адолат учун кураш йўлида жасурлик кўрсатган аёлларга бериб келинади.\n2009 йилда ўзбекистонлик таниқли инсон ҳуқуқлари ҳимоячиси Мўътабар Тожибоева ҳам АҚШнинг "Жасоратли аёл" мукофоти билан тақдирланган ва Тожибоевага мукофот АҚШ президенти рафиқаси Мишел Обама ва Давлат котиби Ҳиллари Клинтон томонидан топширилган эди.\nМўътабар Тожибоева Роза Ўтинбоеванинг мазкур мукофотга лойиқ эмаслиги, аксинча бу шармандали ҳол эканини айтади.\n- "Жасоратли аёл" халқаро мукофотининг бу йилги совриндорлари орасида Қирғизистон президенти Роза Ўтунбоева ҳам борлигининг ўзи мени ҳайратга солди. Дунё аёлларига инсон ҳуқуқлари учун курашга қўшган ҳиссалари учун бериладиган бу мукофот Роза Ўтунбоевага берилиши шармандаликдир.\nЗеро айнан мана шу аёл, АҚШ томонидан “Жасоратли”, деб топилган аёл, ўзбек халқининг қони дарё бўлиб оқиши, ўзбек миллати вакилларининг тириклайин ёндирилгани, қизлари, аёллари қирғиз ваҳшийлари томонидан зўрланиб, ваҳшиёна ўлдирилиши, ҳали туғилиш муддати етиб келмаган гўдакнинг ўзбек зурриёди экани учунгина она қорнидан суғуриб олиб коптокдай тепилишини қўйиб берди ва ҳатто ҳозиргача асл жиноятчиларга кескин жазо белгиламади, бугун ҳам шўрлик ўзбекнинг қақшашига жим қараб турипти ва демакки ўша жиноятга шерик бўлган, балким уни бошқарган шахсдир, дейди “Ўтюраклар” клуби инсон ҳуқуқлари ҳимоя қилиш халқаро жамияти раҳбари Мўътабар Тожибоева.


Reebok бренди тарихи – Ўзбекистон миллий олимпия қўмитаси\nСпорт кийимлари ва пойафзалларининг афсонавий ишлаб чиқарувчиларидан бири «Reebok» 1958 йилда Aнглияда пайдо бўлган ва «Аdidas» компаниялар гуруҳига киради. Бутун дунёда «Reebok» ўзининг бенуқсон сифати учун севиб кийилади ва ҳурмат қилинади. Ер юзидаги фойдаланувчилар оқ спорт кроссовкаларини ҳақиқий афсонага айлантирадилар. Бу дарҳол барча спорт ва жисмоний машғулотларнинг ихлосмандлари эътиборини жалб қилади.\nКўпчилик билмайдики, «Reebok» бугунги кунда бу мавқега эришиш бўлиш учун қийин йўлни босиб ўтди.\nБренд асосчиси англиялик Жозеф Фостер бўлиб, у 14 ёшида ўз ётоқхонасида бир нечта жуфт кроссовка яратган.\n1900 йилда ёш тадбиркор ўз «J.W. Foster & Co» фирмасини очди ва кичик фабрика «Olympic Works», яъни «Олимпия устахоналари» деб номланди. Бироз вақт ўтгач, Фостернинг югуриш пойафзаллари ўша давр спортчилари орасида машҳур бўлиб кетди. Тажриба орттириш ва оилавий бизнесга ҳисса қўшиш мақсадида Фостер набираларини керакли малакага эга бўлиши учун фабрикасида ишга юборади.\n1958 йилда Жозеф ва Жефри Фостер боболари компаниясига асосланган, аммо бугунги кунда ҳамма биладиган бошқа – Reebok деган ном билан янги компанияга асос солдилар. Қизиғи, «Reebok» сўзи илдизи африканча бўлиб, бу «ўткир шохли тезчопар Aфрика антилопаси» маъносини англатади.\n«Reebok» логотипи бир неча бор ўзгартирилди, дастлаб «Юнион Жек» байроғи туширилган логотип эди. Аммо 1986 йилда байроқни мавҳум учта чизиқ билан алмаштириш тўғрисида қарор қабул қилинди.\n1986-1988 йиллар оралиғида Реебок ўз маблағларининг бир қисмини 2 та компания – «Rockport» ва «Avia»ни сотиб олишга сарфлади. Бу эса унинг ассортиментини сезиларли даражада кенгайтиришга имкон берди.\n2005 йилда «Reebok» «Adidas» спорт гиганти томонидан сотиб олиниб, уни шўъба корхонасига айлантирган.\n2014 йилда «Reebok» яна бир бор ўз логотипини янгилайди ва мавҳум чизиқлар учбурчак белгиси билан алмаштирилди. Бу фитнессни ангдатадиган ҳаётнинг уч томони: жисмоний, руҳий ва мавҳумиятни бирлаштирган белги эди.\nУзоқ йўлни босиб ўтиб, бугунги кунда «Reebok» миллионлаб одамларни бирлаштирган машғулотлар учун маҳсулот ишлаб чиқарувчи асосий компаниялардан бирига айланган. Экипировкалар ва югуриш пойабзаллардан ташқари, компания ўз вақтини фаол ўтказишни хуш кўрадиган одамлар учун бокс, йога ва оддий кийимларни ҳам ишлаб чиқаришни бошлади. Жаҳон бозорида ўз мавқеини мустаҳкамлаш учун «Reebok» кўпинча таниқли дизайнерлар ва биринчи даражали юлдузлар билан ҳамкорлик қилади.\n«Reebok»нинг пайдо бўлиши тарихи доимий мукаммалликка интилиш тимсолига айланган ва компаниянинг мавжуд қиёфаси бунинг ёрқин тасдиғидир.\n4 May, 2020|Спорт ва маданият, Янгиликлар|